text:
Sergej Prokofiev
Sergej Sergeevič Prokofiev (Sontsovka, Ucrainn-a, 1891 - Mosca, 1953), o l' è stæto un compositô, direttô do Conservatoio müxicale de Mosca.
De famiggia benestante, o l' ha riçevüo dä a muæ, pianista dilettante de bon livello, i primi rudimenti da müxica. Successivamente o l' ha stüdiou con o compositô Glière e poi ao Conservatoio de San Pietroburgo. In to 1910 o l' ha vinto con o sö 1° concerto pe pianoforte e orchestra o Premio Rubinstein. Istintivamente ribelle all' accademia e in contrasto con a tradizion, ancun stüdente o l' ha visto e sö opere accolte o con ammirazion o con ostilitæ. Dürante l' esecuzion da sö Suite scita o direttô do Conservatoio, Glazunov, o scappava dä sala, sostegnindo de avei puia pe o sö udiô. Da o 1917 in poi o viaggia parecchio all' estero tegnindo concerti; in particolare da o 1920 o l' ha passou gran parte do sö tempo a Pariggi, tornando da maniman in patria. In to 1944 o l' ha vinto o Premio Stalin; o l' ha riçevüo anche a Medaggia da Bandea Rossa do lou e de artista emerito da Repubbrica. Essendo morto in to meximo anno e giorno in cui muiva Stalin o no l' ha posciüo benefiçia da politica ciü averta in campo artistico che s' è andæto svilüppando successivamente. O l' ha composto müxica de tütti i generi: sinfonico, lirico, da camera, colonne sonore pe o chenifontano balletto. Di sö çinque concerti pe pianoforte e orchestra l' è famoso suviatütto o 3°. Atra composizion famosa, Pierino e il lupo (1936). Do 1919 l' è l' opera L' amô de træ melarance, ispirä a unna foa do '700 dell' autô venezian Carlo Gozzi. Fra i balletti, Romeo e Giulietta (1936; primma missa in scena a Brno - Cecoslovacchia 1938) o l' è o ciü riescïo fra i tentativi de trasposizion da tragedia de William Shakespeare. Sempre fra i balletti, Cenerentola, rappresentou pe a primma votta ao Bolshoi de Mosca in to 1945 ma scrïto primma, con a guera ancun in corso, o l' ha süperou tütte e partitüe scrïte in precedenza in sce a foa de Perrault.


c: text/html

text:
Mâ Ionio
O Mâ Ionio o l'è 'n bacin d'o Mâ Mediterraneo, a sûd d'o Mâ Adriatego.
I sêu confïn sôn: a òvest l'Italia, a èst l'Albania, e ìsöe ionie e o nòrd-òvest d'a Greçia.
O l'è attaccòu a-o Mâ Tirren attraverso o Stréito de Messina, e a-o Mâ Adriatego attraverso o Canâle d'Otranto.
Ghe s'affascian e regioîn italiann-e de: Sicilia, co-o Golfo de Catania Calabbria, co-o Golfo de Squillace Basilicata e Pûggia, co-o Golfo de Taranto.
O l'ëa storicamente o mâ dove se commerçiâva tra Greçia e l'Antiga Romma.

robotstxt: allowed

filter: keep


text:
Mar del Plata (Argentinn-a)
Dati geògraffici e generâli[Càngia | modifica wikitesto]
Mar del Plata a l'è 'n'importante çittæ-pôrto d'Argentinn-a, capolêugo d'o partido de General Pueyrredón, inta costa de l'Oçeano Atlantico, a-o sûd-est d'a Provincia de Buenos Aires. Co-ina popolassiôn de 541.857 abitanti (2001), a s'attrêuva a-o sûd-est d'a çittæ de Buenos Aires.
Fôndä into 1874, a l'è senpre stæta 'n grande çentro de pesca. O sêu porto l'è ûn d'i prinçipâli de l'Argentinn-a, e o conta ascì inta sêu popolassiôn di grûppi d'emigræ italien.
Ûn d'i sêu personaggi ciû famôxi o l'è o mûsixista de tango Astor Piazzolla, nasciuo a Mar del Plata into 1921.
Tûrìximo[Càngia | modifica wikitesto]
A l'è a çittæ tûristega ciû importante d'o pàize, dispônendo d'a ciû lârga infrastruttûa alberghëa de l'Argentinn-a.
Collegä con Buenos Aires da l'autostradda nûmmero 2, c'a l'è transcitä ògni estæ da di mûggi de tûristi verso a costa, a sêu popolassiôn a vegne tripplicä in quell'ærta stagiôn, quande tra quattro e sei millioîn de tûristi rîvan da tûtto o pàize, in macchina, aèreo, ferrocarrile e àutobus, pe godî de-e sêu spiâge, che ghe dan o nomme de "Perla del Atlántico" oppûre "la Feliz" (a çittæ felixe).
Tra i sêu pòsti tûrìstixi, gh'è o Casinò, Playa Grande, a lanterna de Punta Mogotes, Cabo Corrientes, Parque Camet, Barrio Los Troncos, Torreón del Monje, e Las Ramblas. Ogni estæ a l'è çentro de diverse presentassioîn tiatrâli, portando a-a çittæ nûmeroxi artisti nassionâli. De vòtte se dixe ch'a g'ha 'na çerta sumegiansa con Biarritz (Fransa).
Links[Càngia | modifica wikitesto]
- Pàggina ofiçiâ de Mar del Plata
- Mar del Plata Tourist Guide
- Stöja d'a çittæ de Mar del Plata (spagnòllo)
- Pescare.com.ar - Nôtìssie de l'indûstria peschëa de Mar del Plata
- Scïto d'o Festivâ de Cinema de Mar del Plata
- Immaggini in diretta da Mar del Plata
- Fotografîe de Mar del Plata e periferia
- Dâti d'o pôrto de Mar del Plata
- Côllettivitæ d'emigræ d'o môndo a-a çittæ de Mar del Plata


text:
Primma Goæra Mondiâ
Primma guæra mondiâ, conflito de dimenscioin intercontinentæ, combattúo da-o 1914 a-o 1918. Innescâ da-e prescioin naçionalisteghe e da-e tendençe imperialisteghe cortivæ da-e potençe eüropee a partî da-a segonda meitæ do 19° sec., a l'ingugette 28 paixi e a vidde contrapposte e forçe de l'Inteiza (França, Gran Bretagna, Ruscia, Italia e so alliæ) e i Impei Centræ (Aostria-Ungaja, Germania e so alliæ). A l'assonse una dimenscion mondiâ da-o punto de vista di tiatri di scontri ascì: se combattè, oltre che in Œüropa, inte l'Impeo ottoman, inte colonnie tedesche in Axia e in sce tutti i moæ. E battagge decixive se desgugettan in Œüropa, in sce 5 fronti: quello ocidentâ, tra França e Germania, longo a Marna e a Somme; l’orientâ, ò russo, esteizo e privo de barree naturæ; o meridionâ, ò serbo; l’aostro-italian, in sce-e Alpi orientæ e inta Carnia; o grego, a N de Salonicco.
Indiçe
- 1 O scciœuppo da guæra
- 2 I eventi bellichi into 1914-15
- 3 I sviluppi into 1916
- 4 I sviluppi into 1917
- 5 I sviluppi bellichi into 1918
- 6 E conseguençe da guæra
O scciœuppo da guæra[Càngia | modifica wikitesto]
Inti primmi anni do 20° sec. andon deliniandose doi blocchi contrapposti: França e Gran Bretagna, da una parte, assádòn a so alliança inte l'Inteiza cordiâ (1904) e porton into so campo, progrescivamente, Ruscia, Giappon e Italia; da l'âtra, i ‘impei centræ’, Aostria-Ungaja e Germania, ligon a liatre l’Impeo ottoman. Inti mæximi anni e crixi internaçionæ se feççan ricorente, in particolâ a prœuvo a l'annescion da Bosnia-Erzegovina da parte de l'Aostria-Ungaja (1908), ch'a l'alimentò i scontri inti Balchen, prinçipâ fogoâ de tenscioin insemme co-a competiçion franco-tedesca, açeiza da-a sconfita françeize de Sedan do 1870. A question de Alsaçia e Loræna, a rivalitæ navâ anglo-tedesca, l’indebolimento de l'Impeo ottoman doppo e guære balcaniche e o problema di streiti, i irredentismi balcaneghi, a crixi de l'Impeo aostro-ungægo e i aspiaçioin italiañe ean tutti fatoî che menaççavan a paxe eüropea. A caosa descadenante da guæra a fu l’assascinio, a Sarajevo, pe man de un’organizzaçion patriottica e naçionalista serba, de l'arçiducca Francesco Ferdinando d’Asburgo, erede a-o trono aostro-ungarico (28 zugno 1914).
Doppo l’attentao, l’Aostria-Ungaja, ótegnua man libbera da-a Germania, a lançò un ultimatum (23 luggio 1914) a-a Serbia, ritegnindola coresponsabile. Mentre e cançelaje eüropee, specce o ministro di esteri britannego E. Grey, s'impegnavan pe trovâ una soluçion paxiffega, o 28 luggio l’Aostria a deciarò guæra a-a Serbia. A cadeña de alliançe a feççe preçipitâ a scituaçion: a Ruscia a rispose con una mobilitaçion generâ. a Germania a deciarò guæra a-a Ruscia (1° agosto), da pœu a-a França (3 agosto), quindi a violò a neütralitæ de Luscemburgo e Belgio (1-4 agosto); quest'atto de força o decise l’ingresso in guæra da Gran Bretagna contra a Germania. Poche settemañe doppo (23 agosto) o Giappon ascì o l'intrò into conflito, in quante alliao da Gran Bretagna; França, Gran Bretagna e Ruscia sançionon co-o Patto de Londra (4 settembre 1914) una vea e propria alliança. A Turchia, timorosa da Ruscia e ligâ a-a Germania, a decretò a ciósúa di streiti (29 settembre) a-a navegaçion commerciâ e a s'unì (12 novembre) a-i Impei centræ. o Portogallo o se schierò a-o scianco de l'Inteiza. Segge in França segge in Germania a soluçion militâ a fu appoggiâ ascì da-i partii socialisti, iniçialmente in sce de poxiçioin neütraliste. Alliâ di Impei centræ, l’Italia o l'arestò neütrâ; a mancâ consurtaçion da parte di alliæ e o carattere offenscivo da guæra ne giustificavan giuridicamente a poxiçion.
I eventi bellichi into 1914-15[Càngia | modifica wikitesto]
Fronte occidentâ[Càngia | modifica wikitesto]
O conflito o l'ebbe iniçio con l’offensciva tedesca contra a França attraverso o Luscemburgo e o Belgio, segondo o cian elaborao into 1905 da A. von Schlieffen, accugeito da-o cappo de stato maggiô H.J. von Moltke. A Germania, impegnâ in sce doi fronti, a l'amiava a conseguî una rappida vittoia in sce-o fronte occidentâ, pontando in sce Pariggi. I ofenscive in Loeña e verso i Ardenne (18 agosto) e quella in direçion de Sarrebourg e de Morhange (14-19 agosto) lanciæ da-o generâ françeize C.-J.-J. Joffre fallin. Inta battaggia de frontee (22-25 agosto), longo o confin franco-belga, a V armâ françeize e o corpo de spediçion britannego fun battui e costreiti a retiâse. A capitâ françeize a fu sarvâ da-o contrattacco de Joffre (battaggia da Marna 5-10 settembre), ch'o costrinse i Tedeschi a ripiegâ a N do sciumme Aisne. Doppo a battaggia de l'Aisne (13-17 settembre), ch'a l'arrestò a spinta franco-ingleize, e forçe contrapposte dettan iniçio a una serie de manœuvre in direçion do streito de Calais, pe guaagnâ o controllo di porti in sce-a Manega. A coscì díta ‘corsa a-o mâ’ a s'arrestò inte Fiandre: respinti scin a alloa da-i Tedeschi i tentativi de agjamento franco-ingreixi, inte battagge de l'Yser (18 ottobre-10 novembre) e de Ypres (23 ottobre-15 novembre), i alliæ ariescin a evitâ o sfondamento nemigo e a stabilizzâ o fronte. O banço de perdie o fu a l'incirca de 200.000 ommi in ciaschedun scheamento. O fronte occidentâ o se fissò in sce una linia trincerâ ch'a taggiò o continente da-a costa belga scin a-a neütrâ Sviççea; a-a guæra de movimento di primmi meixi saieivan seguii circa 3 anni de guæra de logoramento conduta da-e trincee e pontezâ da sciortie offenscive che se concludeivan inte de carnefixiñe de inusoæ proporçioin, sença scignificativi avançamenti militæ.
Fronte orientâ[Càngia | modifica wikitesto]
A Est, e forçe russe avançæ inta Pruscia orientâ doppo a vittoia de Gumbinnen (19-20 agosto) subin a catastrofe de Tannenberg (26-30 agosto) e a battaggia di Laghi Masui (9-14 settembre) determinò a so retiâ da-a Pruscia. Doppo a primma offensciva russa de Galiçia (18 agosto-11 settembre; i cosacchi a cavallo se spinzettan in Ungaja), a gravitæ da desfæta Aostriaca a l'indusse i Tedeschi a intervegnî da-a rente a-i Aostriachi, ma fun costreiti a-o ricegamento (20 ottobre), mentre i Rusci sferravan a segonda offensciva in Galiçia, fra Leopoli e Przemyśl (18 ottobre-2 novembre). Co-a segonda offensciva de Polonia, curminâ inta battaggia de Łódź (17-26 novembre), i Tedeschi impedin l’invaxon do proprio territoio, bloccando into contempo l’offensciva de l'avversaio contra i Aostriachi. O 23 zenâ 1915 i Aostriachi, appoggiæ da-e forçe tedesche, açercion e destrussan a X armâ russa a Aogustów (17 frevâ). Cheita Przemyśl, a terça grande offensciva russa contra i Aostriachi (22 março-10 arvî 1915), curminâ inta battaggia de Pasqua, a costrinse l’armâ de E. von Böhm Ermolli a ricegâ derê o crinâ di Carpaççi, dove se stabilizzò temporaniamente o fronte.
Terço fronte[Càngia | modifica wikitesto]
O 9 dexembre 1914 o governo italian, in base a l'art. 7 do Trattao da Triplixe, o domandò a l'Aostria di compensci territoriæ pe a so avançâ inti Balchen, che fun refiæ. Da-o settembre a l'aveiva intanto inandiao de trattative co-e potençe de l'Inteiza, precisando e so receste territoriæ (i territoî compreixi entro l’ærco arpin, scin a-o Quarnâ, e un çerto regimme de aotonomia pe i Italien de Dalmaçia), che o ministro di Esteri S. Sonnino o portò da pœu avanti con maggioî preteize insce l’Adriatego, pe garantî a l'Italia a segueça marittima, scin a-a concruxon do Patto segretto de Londra do 26 arvî 1915, co-o quæ l’Italia a s'impegnò a arvî i ostilitæ contra l’Aostria entro 30 giorni da-a firma do protocollo. Denonçiâ o 3 mazzo a Triplixe, a guæra a l'Aostria a fu diciarâ o 24. L’Aostria a l'aveiva predisposto un robusto schiamento difenscivo in sce-e poxiçioin de confin longo l’Isonço e i ertue do Carso e i mezi offenscivi de l'esercito italian ean scarsci, raxon pe-a quæ a guæra a l'assonse da subbito un carattere de logoramento: 4 offenscive insce l’Isonço (23 zugno-7 luggio; 18 luggio-3 agosto; 21 ottobre-4 novembre; 10 novembre-5 dexembre), guidæ da-o generâ L. Cadorna, no stocon a difeisa nemiga, ma l’Aostria a fu obbligâ a inviâ in sce-o nœuvo fronte de forçe sempre ciu numiose.
L’offensciva aostro-tedesca[Càngia | modifica wikitesto]
Doppo o sfondamento tedesco in sce-o fronte (battaggia de Gorlice-Tarnów, 1-3 mazzo 1915) e a succesciva riconquista de Przemyśl e Liopoli, o 25 agosto caze' Brest-Litovsk ascì, mascima forteçça do versante occidentâ de l'Impeo russo. O cappo de stato maggiô E. von Falkenhayn o l'ordinò (25 settembre) a di gruppi de l'esercito tedesco de passâ in sce-a difensciva a caosa da prescion produta da l'offensciva françeize inta Champagne e da necescitæ de forçe disponibile inti Balchen. A Germania a l'aveiva conseguio un grande successo: i Rusci aveivan perso circa a meitæ di effettivi, con relativi armamenti, e aveivan dovúo abbandonâ circa 500.000 km2 de territoio; tuttavia, no ean stæti induti a-a paxe separâ, comme sperava i generæ P.L. von Hindenburg e F. Conrad. L’intraa da Burgaja in guæra a scianco di Impei centræ (14 ottobre 1915) a segnò o crollo da Serbia (battaggia de Kosovo, 24-29 novembre), attaccâ da ogni parte. Fallie in primaveia ascì e açioin franco-ingreixi inti Dardanelli e a Galippoli, progettæ da W. Churchill in primmo lœugo pe arvî una via de comunicaçion diretta co-a Ruscia, o 1915 o se serò co-o rafforçamento de poxiçioin di Impei centræ a oriente.
I sviluppi into 1916[Càngia | modifica wikitesto]
Fronte occidentâ[Càngia | modifica wikitesto]
Mentre i Anglo-Françeixi ean costreiti a aspetâ a stæ pe lanciâ un’offensciva in sce-a Somme (pe difetto de materiæ bellichi e no essendo in grao i alliæ Rusci e Italien de prestâghe agiutto primma), Falkenhayn o pigiò l’iniçiativa de una grande battaggia de logoramento in sce-o fronte de Verdun, tegnúo da-i Françeixi, inta persuaxon che a França, demoralizzâ, a l'aviæ domandao a paxe. A battaggia de Verdun, desgugeitase fra o 21 frevâ e o 24 zugno 1916, a resurtò una gran vitoia difensciva françeize e scimbolo de l'invinçibilitæ de l'Inteiza, sciben che a Germania a l'inflisse a l'esercito nemigo ben ciu perdie de quant'a ne subì, reduxendo insemme a parteçipaçion di Françeixi a-a battaggia da Somme. O deximpegno de Verdun o vègne da l'offensciva descadenâ da-i Anglo-Françeixi o 1° luggio, inta quæ i mezi missi in dœuvia se rivelon i maggioî scin a alloa impegnæ e apparse un’arma nœuva, o caro armao. A battaggia da Somme (1° luggio-23 novembre 1916) a comportò de perdie imponente de ommi e mezi, mentre inte nisciun ponto s'avançò ciu de 5 km, in sce un fronte de 8-9 km.
Fronte italian[Càngia | modifica wikitesto]
O maresciallo aostriaco F. Conrad o l'inandiò in arvî una grande offensciva in sce-o Trentin contra i Italien, co-a finalitæ de sfondâ o fronte de l'Isonço. L’offensciva a fu bloccâ da-a difficortæ de l'artigiaja pesante a seguî, in terren diffiçile, o progresso de l'infantaja; o 14 zugno començò a controffensciva italiaña, concluzase o 25 co-o ricegamento generâ di Aostriachi. Superâ a menaçça in sce-o Trentin, Cadorna o mesciò ommi e mezi (27 luggio-4 agosto) da-o Trentin insce l’Isonço e o l'attaccò de sorpreiza i Aostriachi, e forçe di quæ ean relativamente scarse ascì pe i prelevamenti fæti a favô do fronte orientâ. L’attacco do 6-17 agosto (sesta battaggia de l'Isonço) o portò a-a conquista de Goriçia, sença perde però o so carattere de battaggia de logoramento. Vegnua meno a rottua do fronte a E de Goriçia, a settima (14-16 settembre), l’ottava (9-12 ottobre) e a nona (31 ottobre-4 novembre 1916) battaggia de l'Isonço rientron int'o schema di impegni de logoramento.
Fronte orientâ[Càngia | modifica wikitesto]
A E, tra o 4 zugno e o 27 agosto in sce un fronte de 350 km fu sferrao in Volinia l’offensciva de A.A. Brusilov, a quarta e urtima grande offensciva russa, concepia in origine in fonçion de inleggeimento do fronte italian. I risurtæ, squæxi nulli contra o settô tedesco, fun grandioxi contra i Aostriachi, a danno di quæ i Rusci conseguin di noteivi vantaggi territoriæ e sorvetutto militæ. Intanto avvegniva di importanti mutamenti inte l'âto comando de potençe centræ: Falkenhayn o fu sostituio o 27 agosto da P.L. von Hindenburg e E. Ludendorff, esponenti da conceçion strategica de l'anintamento.
Intrao a Romania in guæra contra i Impei centræ o 27 agosto 1916, o comando russo o se preparò a un attacco d’impeto co-o concorso de truppe romeñe contra l’Ungaja e a Galiçia co-a spiança d'inflizze a-e potençe centræ una sconfita decixiva. Conformemente a-a strategia do comando russo, i Romen porton o mascimo sforço offenscivo inta Transcilvania. Ma Hindenburg o l'aveiva formao do potenti gruppi de armæ: un a N, inta Transcilvania, sotta o comando de Falkenhayn, e un a S, in sce-o Danubbio, a-i ordini de A. von Mackensen. menaççao de invaxon in sce-a so frontea meridionâ, o stato Maggiô romen o l'arrestò l’offensciva inta Transcilvania e o transferì parte de so truppe verso o fronte meridionâ. Falkenhayn o 29 settembre o passò a l'offensciva e inte 18 giorni, doppo træ battagge, a Transcilvania a l'ea liberâ. Nonostante o repiggio de l'offensciva de A.A. Brusilov (1-15 ottobre), di opiaçioin françeixi pe a riconquista do territoio perdúo in gio a Verdun, e di açioin italiañe con l’ottava e a nona battaggia de l'Isonço, o stato maggiô tedesco o començò una vasta opiaçion che, doppo a battaggia de l'Argeş (1-3 dexembre) e o riconzonzimento de doe gren armæ, a se concluse con l’occupaçion de Bucarest (6 dexembre).
Fronti minoî[Càngia | modifica wikitesto]
Into Caocaso, in Iran e in Mesopotamia, Rusci e Britanneghi agivan in direçion de Baghdad. I eserciti do zar avançon, a prœuvo a ciu succesci, scin a-i laghi de Van e Urmia (Iran), mentre i Britanneghi, arriæ scin a Kut al-Amarah, in sce-a sponda scinistra do sciumme Tigri, ghe fun açerciæ e battui o 26 arvî 1916. I Turchi into 1915-16 incontron trei insuccesci into tentativo d’insediâse in sce-o Canâ de Suez; doppo l’urtimo scacco (agosto 1916), i Britanneghi passon a-a controffensciva, zonzendo a-e sœugge da Palestiña.
A guæra in sce-i moæ[Càngia | modifica wikitesto]
In conseguença de l'accordio franco-britannego do novembre 1913, a flotta britannega a l'ebbe a difeisa de tutti i oceani, in particolâ do Mâ do Nord, do Passo de Calais e do baçî orientâ do Mediterrannio; a-a flotta françeize fu affidao a difeisa da Manega occidentâ e do baçî occidentâ do Mediterranio. o 29 luggio 1914, a flotta da battaggia britannega a l'aveiva razonto Scapa Flow (Orcadi), base adatta pe intervegnî tempestivamente contra a flotta tedesca.
Into 1914 ebban lœugo o 1° novembre a battaggia de Coronel (Cile), inta quæ l’armiagio tedesco M. von Speer o l'inflisse a-i Britanneghi una dua sconfita, e l’8 dexembre 1914 quella de Falkland, inta quæ l’armiagio F.C.D. Sturdee o l'anintò e unitæ tedesche.
Inta guæra in sce-o mâ i Tedeschi s'avarsan de una nœuva arma, quella do sottomarin (Unterseeboote, da-o quæ U-Boot ), ch'a feççe a primma comparsa o 22 settembre 1914, a l'âteçça de Hook of Holland, dove trei incroxatoî coraçæ britanneghi fun affondæ inte pochi menuti. A guæra sottomariña a se rivelò ciu frutoza de quella de corsa, ma doppo l’affondamento do piroscafo statunitense Lusitania (7 mazzo 1915), pe evitâ de complicaçioin co-i USA a Germania a-a sospeize in sce-e coste occidentæ de izoe britanneghe e inta Manega, mantegnindoa solo che into Mediterranio. Into março 1916 E. von Capelle, succedúo a-a ghia da Hochseeflotte a A. von Tirpitz, teorego da guæra sottomariña inlimitâ, o decize de impegnâ e unitæ de superfiçie inte una conduta de guæra offensciva contra a flotta britannega: o 31 mazzo 1916 ghe fu a battaggia do Jütland, a sola gran battaggia navâ do conflito. A mariña tedesca a l'inflisse a-a Grand Fleet ciu danni de quelli riçevui, ma l’effetto strategico da battaggia o fu a favô da Gran Bretagna, perché a Hochseeflotte a no s'areizegò ciu in mâ averto. A guæra contra o traffego in sce-o mâ a saiâ repigiâ in grande da-a Germania o 31 zenâ 1917, ma pe œuvia di soli sommerzibbili, impiegæ pe a primma votta sença restriçioin.
I sviluppi into 1917[Càngia | modifica wikitesto]
Fronte occidentâ[Càngia | modifica wikitesto]
L’offensciva generâ prevista da-e potençe de l'Inteiza pe a primmaveia do 1917 a no poe' contâ in sce-o concorso da Ruscia, imbosa da-a rivoluçion de frevâ: l’attacco de R.-G. Nivelle (9 arvî-5 mazzo), finalizzao a-a rapida rottua do fronte tedesco, o n'arestò irrimediabilmente compromisso. I Françeixi se impossesson do Chemin-des-Dames a prexo de sacrifixi tæ che l’offensciva, lonxi da-o razonze o scopo, a demoralizzò profondamente l’esercito; no s'ariescì manco a concentrâlo con l’açion in sce-o fronte italian, dove a dexima battaggia de l'Izonço (12 mazzo-7 zugno) a fu sferrâ doppo a fin de l'offensciva franco-britannega. I Ingreixi, ben ciu forti di Françeixi, inscistettan pe a continuaçion da lotta con de finalitæ de sfondamento, ma o nœuvo comandante in cappo de truppe Françeixi H.-P.-O. Pétain o se gh'oppoze. Fra e opiaçioin parçiæ intrapreize da-i Françeixi, a fu importante o repiggio do Mort-Homme, presso Verdun (20-25 agosto), e a battaggia da Malmaison (21-26 ottobre). I Ingreixi, pressæ da-a guæra sottomariña a oltrança, aveivan interesse a allontanâ i Tedeschi da-e coste do Belgio e, forti de l'agiutto fornioghe da l'impeo coloniâ, fun in grao de assumme da lô l’iniçiativa: e truppe britanneghe no realizzon che di progresci locæ, ma o comando e l’ezercito tedesco ne risurton duamente provæ. L’attacco de Cambrai (a primma battaggia, 20-23 novembre, in ta quæ i cari d’assâto fun dœuviæ in massa) a consentì de realizzâ un’avançâ de 10 km de profonditæ in 10 ôe; ma a controffensciva tedesca do 23 a l'annullò inte 'n corpo i vantaggi conseguii da-i avversai.
Fronte orientâ[Càngia | modifica wikitesto]
L’attacco russo sferrao o 1° de luggio nonostante o gradoâ desciorvimento de l'esercito o 19 luggio, o s'arrestò do tutto sotta l’açion da controffensciva di Impei centræ e l’occupaçion tedesca de Riga (3 settembre) a segnò o sfacelo definitivo de l'esercito russo. O 26 de novembre i bolscevichi montæ a-o poei domandon de trattâ l’armistiçio, stipulao o 15 de dexembre. I negoçiæ de paxe se conclusan o 3 de março 1918: co-a paxe de Brest-Litovsk a Ruscia a renonçiava a-e provinçie balteghe, a-a Polonia e a l'Ucraiña. L’8 de frevâ l’Ucraiña ascì a concluse a paxe, e o 7 de mazzo a Romania.
Intervento USA[Càngia | modifica wikitesto]
O repiggio da guæra mæña illimitâ (frevâ) da parte di Tedeschi o l'aspresciò l’intervento in guæra di USA, che una streita comunança de interesci econommeghi a ligava a-e potençe de l'Inteiza; o 6 d'arvî 1917 o governo de Washington o diciarò guæra a-a Germania.
Mentre i sondaggi de paxe da parte di Impei centræ fallivan pe mancança de accenni concreti a-e rivendicaçioin italiañe (março-mazzo 1917), i esponenti de naçionalitæ de l'Impeo aostro-ungægo premeivan in senso anti-asbùrzego e o 20 luggio 1917 o Patto de Corfù o fissava e linnie pe a creaçion de un stato serbo-croato-sloven. In Germania o dexideio de paxe o trovò esprescion inta moçion votâ a-o Reichstag o 19 de luggio 1917 e ascì o pappa Beneito XV o l'invocò a concruxon da paxe (1° agosto 1917). Ma i punti de vista ean ancon troppo lonten perché se zonzesse a un accordio. L’Inteiza, che co-i quattorze ponti formulæ da-o prescidente di Stati Unii T.W. Wilson, a s'ea dæta un programma de grande efficaxa propagandistega e morâ e a s'ea orientâ verso a dissoluçion de l'Impeo aostro-ungarico, a l'ariescì a respinze l’estremmo sforço aostro-tedesco concentrao in sce-i fronti françeize e italian, determinando finalmente o prevai di ambienti politichi tedeschi favoeivi a-a paxe.
Un peizo no indifferente inte questi sviluppi politego-militæ aveiva avúo a politica militâ de naçionalitæ, desgugeita sorvetutto da Ruscia, França e Itallia, co-a costituçion e l’impiego de unitæ naçionæ polacche, ceche, romeñe, iugoslave, formæ con di prexonê de guæra.
Fronte italian[Càngia | modifica wikitesto]
O generâ Cadorna o l'intrapreize inta primaveia l’offensciva stabilia co-i alliæ, ma a dexima battaggia de l'Isonço, pù superando de gran longa, sotta ogni riguardo, e precedente, a no conseguì o sfondamento. Inte l'undexima battaggia (17 agosto-15 settembre), l’attacco o feççe realizzâ una penetraçion de 10 km inta difeiza aostriaca. E perdie di Italien risurton maggioî de quelle do nemigo, che, tuttavia, o ne risentì ciu duamente pe o progrescivo amermâse de risorse generæ doppo trei anni de guæra. Mentre in Aostria, pe i complementi, se doveiva ricorî sorvetutto a-i ferii guarii, in Italia gh'ea ancon larghe risorse inte classe zoeniscime e inte ançiañe (sença consciderâ e risorse materiæ, sterminæ doppo l’intervento statunieize). Una masciscia offensciva aostro-tedesca finalizzâ a allontanâ o peigo in sce Trieste e responciâ i Italien a-o de là da frontea de l'Isonço a començò o 24 ottobre: l’attacco aostro-germanico o penetrò in profonditæ, travozendo e difeise e razonzendo o mæximo giorno Caporetto. Cadorna o dette l’ordine de retiâ e a linia d’arresto a fu stabilia, doppo o convegno interalliao de Peschea e a sostituçion de Cadorna con A. Diaz, in sce-o Piave; i Italien ariescin a arrestâ l’offensciva aostro-tedesca scadenâ o 10 novembre insce l’âtocian d’Axiago e sviluppaase in sce-o Piave e in sce-o Monte Grappa.
Fra e varrie conferençe militæ interalliæ, particolâ importança a l'aveiva avúo quella de Chantilly do 15-16 novembre 1916 inta quæ s'ea decizo o prinçippio do muttoo appoggio tra i fronti occidentæ, italian e barcanego. coscì, inte l'ottobre 1917 fu inviao in Italia un’armâ anglo-françeize, ch'a s'attestò in sce-o Mincio a imbastîve una linnia de difeiza in sce-a quæ combatte, into caxo de un urteriô cedimento de quella do Piave.
L’offensciva aostro-tedesca a l'aiva mostrao l’importança de un’union sempre ciu streita fra i alliæ; into convegno de Rapallo do 7 de novembre, i trei primmi ministri de Gran Bretagna, França e Italia decidettan l’istituçion de un conseggio superiô da guæra interalliâ, nœuvo passo longo a via de l'unitæ de comando.
Fronti minoî[Càngia | modifica wikitesto]
Into settô balcanico o solo avvegnimento importante in sce-o cian strategico o fu l’intrâ in guæra da Grecia a scianco de forçe de l'Inteiza o 27 zugno. In Mesopotamia, i Ingreixi occupon l’11 março Baghdad. In Palestiña o generâ E. Allenby, travotta a linia turca de Bersabea (1° ottobre), o preize Gazza, Giaffa e Gerusalemme. L’avançâ de Allenby in sce-a Palestiña a l'ea stæta appoggiâ efficaxemente da l'açion de guerriggia conduta inta region da T.E. Lawrence (Lawrence d’Arabia), animatô da rivotta araba contra l’Impeo ottoman.
A guæra in sce-i moæ[Càngia | modifica wikitesto]
La guæra sottomariña illimitâ repigiâ o 1° de frevâ 1917 a razonse o mascimo de l'intenscitæ in arvî, quande fu affondao circa un milion de tonei de naviggio mercantî. Se i sommerzibili avessan posciúo continuâ con un tâ ritmo de destruçion, a Gran Bretagna a no l'aviæ posciúo sorvevive e i USA no avieivan posciúo trasportâ in Œüropa i eserciti, i viveri e i materiæ, che fun da pœu fatô essençiâ de vittoia into 1918. Ma i mezi de difeiza se mostron sempre ciu efficaxi; o trasporto de l'esercito statunitense in Œüropa o costituì o trionfo do scistema di convolli scortæ. Da-a stæ do 1917 i mezi offenscivi aomenton i reizeghi di sottomarin: into Mâ do Nord fu stabilio un sbarramento de miñe in sce un’estenscion de 400 km; de speciæ nave battuggia munie de ecogoniometri scaregavan contra i sottomarin tedeschi de granæ esplodente.
I sviluppi bellichi into 1918[Càngia | modifica wikitesto]
Fronte occidentâ[Càngia | modifica wikitesto]
Doppo l’eliminaçion da Ruscia e da Romania da-o conflito, o comando tedesco o passò a-a missa a ponto de un cian strategico, elaborao da Ludendorff, pe conseguî l’annintamento do nemigo attraverso una serie de battagge prepaatoie. Tra março e zugno fun lanciæ træ offenscive, con grande desccegamento de ommi e mezi che tuttavia no porton a nisciun di obiettivi strategichi intravisti da Ludendorff: ni a separaçion di Ingreixi da-i Françeixi, ni a sconfita di Ingreixi in sce-i porti da Manega, ni a conquista de Amiens, ni o controllo da valadda de l'Oise. Into fratempo i Statunieixi, pe a prescion alliâ, decupricavan i effettivi in Œüropa: tra mazzo e zugno sbarcon in França 520.000 sordatti. Da março s'ea realizzao o comando unico inta persoña do generâ F. Foch, a-o quæ fun affidæ ascì ‘facortæ de coordinamento’ in sce-o fronte italian.
A primma offensciva a començò o 21 março con un attacco in Piccardia che in 15 giorni de battaggia o guaagnò a-i Tedeschi un’avançâ de 60 km in sce circa âtretanti de largheçça, con 300.000 ommi perdui da-i soli Ingreixi.
O 9 d'arvî Luderdorff o scadenò un attacco inte Fiandre, con obiettivo a conquista di porti do passo de Calais; inta nœuva offensciva de Ypres in sce-o prinçippio o successo o fu noteive; ma o 25, doppo a conquista do Monte Kemmel, con l’affluî de riserve, in gran parte Françeixi, i Tedeschi sospeizan l’offensciva.
Pe assestâ un nœuvo corpo a-i Françeixi, inta parte opposta a quella dov'ea dislocao o grosso di alliæ, Ludendorff o scelse a poxiçion do Chemin-des-Dames, naturalmente forte, ma debolmente occupâ. L’offensciva, començâ o 27 mazzo into træto compreizo fra Soissons e Reims, a l'ariescì in pin, ascì pe l’impiego de iprite, e o 1° de zugno i Tedeschi zonzeivan in sce-a Marna menaççando a mæxima capitâ françeize: Foch o fermò, tuttavia, l’avançâ concentrando a riserva longo e prinçipæ direttrixe d’urto do nemigo. Sciben ch'a situaçion strategica a no foise sostançiamente megioâ pe a Germania, i trei succesci de primmaveia aveivan scosso l’opinion pubbrica, specie in França, che i consciderava presaggi de vittoia definitiva. Mentre se compiva i preparativi pe o quarto attacco, i Aostriachi scadenon l’offensciva in sce-o fronte italian.
A battaggia do Piave[Càngia | modifica wikitesto]
Into frevâ-março 1918 i unitæ de l'esercito italian poeivan consciderâse ricostituie: 300.000 ommi e 3000 cannoin aveivan rafforçao o fronte. o giorno de l'attacco, i Aostriachi avançon contemporaniamente in sce-o fronte montan e in sce quello do Piave; in sce-o primmo, a difeisa italiaña a l'impoze a-o nemigo de dexiste da l'offensciva in grande za a seia mæxima do 15; in sce-o segondo fronte, a seia do 16 zugno l’intervento de riserve italiañe o bloccò ascì l’attacco aostriaco in sce-o Montello, dove o 19 començò a controffensciva de A. Diaz, che inte pochi giorni a l'indusse o nemigo a-a retiata. I Italien aveivan perdúo 90.000 ommi, i Aostriachi 150.000, con enorme consummo de materiæ bellichi.
Controffensciva e vittoia alliâ[Càngia | modifica wikitesto]
A-a quarta offensciva tedesca contra i Françeixi sferrâ o 15 de luggio contemporaniamente in sce-a Marna e a E de Reims e arrestâ con forte perdie, o 18 Foch o l'oppose un attacco contra a sacca nemiga do Chemin-des-Dames-Marna: l’unica via de comunicaçion pe i armæ tedesche da Marna, quella Soissons-Fismey, a l'ea a l'improvvista menaççâ da-o nemigo. Ludendorff o l'ariescì a attuâ un recegamento progrescivo in sce-a Vesle e l’Aisne e quande (3 d'agosto) Foch o l'ordinò a sospenscion da controffensciva i Tedeschi aveivan perdúo squæxi tutti i guaagni realizzæ con l’attacco do Chemin-des-Dames do 1917.
Primma che l’offensciva generâ in sce-o fronte occidentâ a començesse, in sce-o fronte di Balchen o 15 settembre fu sferrao l’offensciva ch'a costrenze' i Burgai a domandâ l’armistiçio, firmao o 29. In conseguença de questo evento tutto o scianco meridionâ de l'Impeo aostro-ungægo o l'ea averto a l'invaxon de l'armâ d’oriente. Inte una scituaçion generâ coscì favoeive Foch o començò l’offensciva, precedua da di attacchi prepaatoi che determinon a crixi morâ de l'esercito iñemigo (ciu reparti se ammutinon, molti se impegnon debolmente): tra o 26 e o 29 settembre i armæ alliæ (de forçe ingente statuniense e britanneghe ean ormai in França), eseguin di offenscive concentriche da-o Mâ do Nord a-a Mœusa; o 10 d'ottobre a linnia de fortificaçion Hindenburg a l'ea stoccâ e superâ ovunque. Tra ottobre e novembre i alliæ responcion progrescivamente e forçe tedesche da tutto o fronte occidentâ.
L’offensciva finâ italiaña[Càngia | modifica wikitesto]
L’attacco scadeñao in sce-o fronte italo-aostriaco da-e forçe italiañe o 24 ottobre o l'incontrò rescistença in sce-i monti a caosa do terren e, scin a-o 28, in cianua ascì, pe a piña do Piave, ch'a paralizzò l’açion. Attraversao o sciumme graçie a una brillante manœuvra do generâ E. Caviggia, o 29 mæximo fu liberao Vittoio Venneto. O comando aostriaco o començò immediatamente de trattative pe a reiza incondiçionâ, mentre e forçe italiañe razonzeivan Trento e, via mâ, Trieste.
I opiaçioin into Meddio Oriente[Càngia | modifica wikitesto]
In Turchia, o crollo russo o l'aveiva incoraggio i amîe di Zoeni Turchi longo a fascia eüroaxiatica a N de l'Anatolia: a-a fin de zugno, de truppe turche occupon Batum, Ardahan, Tabriz e Urmia; a settembre levon a-i Ingreixi o centro petroliffero de Baku. In sce-o fronte da Mesopotamia, a novembre e forçe britanneghe occupon a region de Mossul. In Palestiña, o 19 settembre o generâ Allenby o sferrò l’offensciva tra Rafaāt e o mâ: cheita Tiberiade, Damasco, Beirut e Aleppo, i Turchi sottoscrissan a reiza incondiçionâ.
I armistiççi e i trattæ de paxe[Càngia | modifica wikitesto]
A Burgaja a concluse l’armistiçio o 29 settembre 1918, seguia da-a Turchia (30 ottobre). O governo tedesco, in sce sollecitaçion do stato maggiô, o començò o 3 d'ottobre e trattative de paxe in sce-a base di Quattorze ponti; ótegnúo o consenso generico de T.W. Wilson a nomme di alliæ, o governo costituiose doppo l’abdicaçion de Ghigermo II o firmò l’armistiçio l’11 novembre a Compiègne. O 3 a Villa Giusti, presso Paddoa, l'ea stæto firmao l’armistiçio italo-aostriaco; l’11 l’imperatô Carlo I, doppo un estremmo tentativo de trasformâ l’impeo inte un stato federâ in sce-a base de 4 regni naçionæ (Aostria, Ungaja, Polonia e territoi iugoslavi), o l'abdicò e o 12 fu proclamao a repubbrica in Aostria, o 16 in Ungaja. E varrie naçionalitæ se davan di governi aotonomi, scicché o vegio Impeo asburgico o cessava de existe.
Pe stabilî e condiçioin de paxe fu riunia a Conferença de Parigi, ch'a començò a-a meitæ de zenâ 1919. Gh'ea rappresentao tutti i stati vinçitoî, ma solo a-e grende potençe – Stati Unii, Gran Bretagna, França, Italia, Giappon – ea riservao de deliberâ in sce tutte e questioin, mentre i minoî intervegnivan solo se direttamente interessæ. O programma de paxe britannego, sostegnúo da D. Lloyd George, o l'amiava a rende inoccoa a Germania e a pigiâghe e colonnie; quello françeize, impersonao da G. Clemenceau, o tendeiva a inferî un corpo decixivo a-o tradiçionâ nemigo tedesco, ch'o vendichesse o 1870 e o desse a-a França de dueive garantie; quello statunitense, propugnao da Wilson, o se concretava inte una paxe inspiâ a-i prinçippi di quattorze punti, ma o l'urtava contra una re' d’interesci che ne rendeivan diffiçile l’applicaçion; quello italian o tendeiva a asseguâ a l'Italia o confin alpin, a supremaçia inte l'Adriatego, una sfea d’influença balcanica, di compensci coloniæ. O poco entuxiasmo mostrao, in nomme di grandi sacrifixi sofferti, pe i prinçipi wilsonien, o finì co-o creâ a l'Italia una scituaçion diplomatica diffiçile.
Se zonse coscì a-i varri trattæ: de Versagge co-a Germania (28 zugno 1919), de Saint-Germain con l’Aostria (10 settembre 1919), de Neuilly co-a Burgaia (27 novembre 1919), do Trianon con l’Ungaja (4 zugno 1920), de Sèvres co-a Turchia (10 agosto 1920). A Germania a perse e colonie, a flotta militâ e mercantî e di distreiti miniai; ghe fu imposto l’obrigo de riparaçioin e o divieto de tegnî un esercito superiô a 100.000 ommi. Sorzette di nœuvi stati: a Polonia, a Cecoslovacchia, a Iugoslavia, a Finlandia, a Lituania, a Lettonia, l’Estonia, l’Albania; e di âtri subin di prefondi mutamenti de frontee. L’Italia a l'ótègne o confin alpin, ma arestò insolua a costion adriatega co-o nœuvo stato iugoslavo e quella di compensci coloniæ. Molte costioin fun rinviæ e molte decixoin vègnan modificæ inti anni succescivi, con di conseguenti motivi de perscistente agitaçion e irrequeteçça.
E conseguençe da guæra[Càngia | modifica wikitesto]
In sce-o terren da strategia militâ a primma guæra a segnò una virâ epocâ a motivo, in primmo lœugo, da diffuxon di arme aotomatiche che reizan estremamente dispendioso in termini de vitte umañe o tradiçionâ attacco de fantaia ò de cavallaia a-e postaçioin nemighe; ço o determinò l’evoluçion da-a guæra de movimento a-a guæra de poxiçion ò de logoramento: lœugo privilegiao de l'aspetto militâ do conflito o fu dunque a trincea. In sce-o cian de innovaçioin tecnologiche nascette in questo periodo un di protagonisti di futui confliti, o caro armao, adotao da-i Britanneghi into 1916. Tra i âtre novitæ relative a-i armamenti ghe fu i gas asfiscianti (che impozan l’obrigo da maschera antigas), l’aeroplan (sciben armao de mitragiatrixe, o fu doeuviao pe-o ciu a scopo ricognitivo), o sottomarin. L’exigença de coordinâ e mœuve di enormi contingenti in sce un fronte ben ampio a dette lœugo a-o sviluppo de telecomunicaçioin e a-o masciscio impiego di mezi motorizzæ.
A leva de massa (fu mobilitao complescivamente 65 mioin d'ommi) e e speize militæ determinon o fenommeno, inte quella mezua ineddito, da mobilitaçion totâ do paise belligerante: da-a produçion industriâ stimolâ da-e commisse statæ a-o raçionamento di generi alimentæ, da-a programmaçion da produçion agricola a-a censua in sce-a stampa, scin a l'identificaçion do territoio pattrio comme ‘fronte interno’, a guæra a penetrò inte tutti i gangli sociæ de naçioin, determinando in particolâ l’inaspimento do controllo represcivo statâ. Questo o l'assonse forme e contegnui particolarmente rilevanti a traverso a propaganda, l’impeio in sce-i meccanismi produttivi, l’arresto di discidenti ò di paxifisti.
L’adexon de popolaçioin a-e rispettive politiche naçionæ a no fu omogennia ni continnoa into tempo: o 1917 o fu l’anno de maggiô tenscion sociâ inte molti stati eüropei (incluza l’Italia); in Ruscia o macontento popolâ o se ligò a-i dezastri do fronte e a-a determinaçion di rivoluçionai generando a Rivoluçion d’ottobre.
O dezaxo do doppoguæra, connesso a-o vegnî meno do controllo sociâ e a-e diffiçile riconverscioin de economie de guæra, o l'investì torna e societæ eüropee into so insemme. Otr'a-e rivendicaçioin do movimento operaio (che assonsan ampieçça e radicalitæ inedite), van conscideræ i movimenti di ex combattenti, i partii e i movimenti contadin (sorvetutto inte l'Œüropa orientâ), i movimenti de donne (ch'aveivan diffusamente sostituio a-a produçion i ommi mobilitæ), e nœuve formaçioin politiche. Inte varri paixi (tra i quæ l’Italia, dove l’esploxon di movimenti de massa a segnò a fin do regimme liberâ e a fu a l'origine do fascismo), l’insemme de queste tenscioin a caozò di scompensci politteghi e istituçionæ.
L’Œüropa into so complesso a sciortì da-o conflito indebolia da-e vittime (circa 8 mioin de morti e 20 mioin de ferii), da-e destruçioin, da-i debiti. In sce-a scena mondiâ, i Stati Unii pe a primma votta ean sciortii da l'isoaçionismo (pe rientrâghe co-a sconfita do partio de Wilson into 1920) mescciandose inte vexende politiche eüropee, mentre a Ruscia sovietica a rispondeiva a-o tentativo de soffocamento durante a guæra civî co-a fondaçion de l'Internaçionâ comunista (1919).
I trattæ de paxe no superon e rivalitæ naçionæ ch'ean stæte a l'origine da guæra, creando e premesse pe di urterioî confliti; in particolâ, a dissoluçion de l'Aostria-Ungaja e e condiçioin de reiza imposte a-a Germania riverson e tenscioin naçionæ in sce molti di nœuvi stati. Densci de tenscioin se presentavan ascì i rapporti tra e potençe vinçitrixe e a Germania, a-a quæ fu imposto de condiçioin politiche, economiche e militæ mai tanto aspie da rivelâse fîto irrealisteghe.
Ciu in generâ, fallì o tentativo da Societæ de Naçioin (istituia into 1919) de costruî un organismo pe un nœuvo scistema de rapporti internaçionæ.


text:
Lauro De Bosis
Lauro Adolfo De Bosis (Romma, dixembre 1901 - Mä Tirreno, 3 ottobre 1931) o l' è stæto un scrittô, poeta e intellettuale antifascista.
A vitta[Càngia | modifica wikitesto]
Lauro De Bosis o l'è stæto un eroe da libertæ. Nasciüo a Romma in to 1901, o l' ea de famiggia anconetanna che, trasferia in ta capitale pe affari, a conservava in te a çittæ de origine unna antiga tôre de guardia in sce a riva do mâ, ao de sotta de ligge do Monte Conero: a tôre de Portonovo. Questa tôre a l' ea un ritrövo pe amanti da poexia (gh' ea stæto ospite anche Gabriele d'Annunzio), e anche Lauro o ghe annava pe çercä ispirasion. O poæ de Lauro, Adolfo, o l' ea stæto o fondatô da rivista "Il Convito", in ta quae aveiva pubblicou anche Pascoli e Carducci. A moæ, Lilian Vernon, a l' ea de origine statunitense e amante anche lë da letteatüa e da poexia in particolare. Lauro De Bosis o s'ea laureou in chimica; in to 1924 o s'ea recou in ti Stati Unii per tegnï un ciclo de conferense in sce a situasion politica, storica e letteraia italianna. O l' ea oppoxitô do regime finna da a marcia in sce Romma. In to 1926 o l' aveiva insegnou italian ä Harvard University, dove existe ancon unna borsa de stüdio e un ciclo annuale de lesioin dedicæ a lë. In to 1927 o scriveiva Icaro, a sö ünica opera poetica, pubblicä e premiä ad Amsterdam l' anno doppo. O titolo de quest'opera o l' è scingolarmente profetico in sce o gesto che o l' avieiva conclüso a sö vitta e fæto de lë un eroe. In to 1928 o fondava una associasion antifascista e patriottica ciammä Alleanza Nazionale, circostanza reisa singolare da o fæto che decenni dopo un partio politico nasciüo dae çennie do movimento neofascista o l' agge assunto proprio unn' identica denominasion. Tale associasion a l' aveiva o scopo de sensibilizzä l'opinion pübblica italianna in sce o valô da libertæ, e anche quello de fä scì che a monarchia e o Vatican se mettessen contra o fascismo. L'analisi de De Bosis a l' ea cea: o se rendeiva conto de fä parte de unna streita minoransa, e che a maggioranza do popolo italian a no l' ea pronta pe ribellase contra a dittatüa (o l' ea o periodo coscidito do consenso) e a l' andava ansitütto rieducä ao valore da libertæ. L'associasion, naturalmente, dæte e lezzi vigenti alloa, a doveiva esse segretta, e a poeiva diffondise solo con unna rete de passaparolla, da personna a personna, sempre con o rischio de esse scoverta. Intanto che Lauro De Bosis o l' ea in viaggio in ti Stati Unii pe un gîo de conferense in te e ciü importanti universitæ, a sö associasion a vegniva scoverta e i aderenti arrestæ e sottoposti ä prexion pe delitti de opinion. Anche l' ansianna moæ de Lauro a l' ea imprexionä. Lauro inisialmente o l' aveiva pensou de fase arrestä lë ascì, squexi sentindose in corpa pe a sö condision de libertæ. Poi, invece o se trasferiva in Fransa, dove lentamente e inesorabilmente o metteiva in opera un piano. Piggiou o brevetto de pilota, con pochiscima esperienza de xöo o se rendeiva protagonista de unna impreisa rilevante quande, o 3 ottobre 1931, o lasciava a Fransa con un aereo da türismo (un Klemm Pegasus). Pe no dä in te l' öggio o s' ea fæto passä pe ingleise sotta o finto nomme de Mister Morris, finzendo de dovei fä un xöo pubbliçitaio in Spagna. Ao tramonto de quello 3 ottobre o riesciva a arrivä in sce o çë de Romma, operando un lancio de volantin ostili ä dittatüa. Ean dui i testi diffüsi in sce e ciasse de Romma e sovia o Quirinale, alloa dimora reale: un o l' ea rivolto ao re, ao quae se domandava de esse degno di sö antenati partecipi do Risorgimento, pe no rischiä de alienä e simpatie do popolo italian pe i Savoia; l'atro o l' ea invece diretto ai çittadin, ai quae o ricordava i valori risorgimentali e o primato da libertæ. Vegniva coscì emulou l'impreisa che in to 1918 a l' aveiva portou Gabriele D'Annunzio ä ribalta de cronache dopo o xöo in sce Vienna. O regime fascista o vegniva beffou proprio in te o campo dell' aeronautica, da sempre ao centro de a sö propaganda ( ricordemmo che o 1931 o l' è l' anno da primma de famose trasvolate trans oçeaniche de Italo Balbo ). L' azion de De Bosis a l' è stæta particolarmente ardia in quanto che a caccia de a Regia Aeronautica a se trovava in allerta dopo l' analogo xöo de Giovanni Bassanesi in sce Milan, e doppo che e spie dell' OVRA, poco primma do tentativo in sce Zena, aveivan fæto arrestä Giordano Viezzoli. Tale storica impreisa a costava però a De Bosis a vitta: doppo avei lanciou circa 400mila volantin in sce o centro de Romma, lasciou o çe da capitale dirizendose verso a Corsega o sö aereo,
restou sensa carburante pe o consummo superiore ao previsto (probabilmente pe a deriva dovüa ao vento de lebeccio), o preçipitava in to Mâ Tirreno.
A pröva da consapevolessa do sö sacrifiçio a consciste in te o volumetto, pubblicou doppo a fin da Segonda Guera Mondiale, intitolou "Storia della mia morte".
Particolare cuiozo, zà un di fræ de Lauro, Valente De Bosis, pilota militare, o l' ea scomparso cazzendo in mâ con o sö apparecchio, in to 1919.
In ricordo de Lauro[Càngia | modifica wikitesto]
A De Bosis son intitolæ unna ciassa a Romma (vixin ä sede do Comitato Olimpico), unna a Ancona, in te o quartë Adriatico,
intitolä finna ao 1945 a Francesco Crispi, unna stradda in to centro de a çittæ de Viareggio e un büsto marmoreo in sce o
colle do Gianicolo a Romma, vixin ao faro, insemme ai tanti büsti lì dedicæ ai eroi garibaldin, ma da quelli separou da unna
zona verde, squexi a indicä che lë, pe quello che riguarda a disponibilitæ ao sacrifiçio, o l' è stæto un continuatô
dell'eroiximo risorgimentale, da o quale ô dividde solo o contesto storico.


text:
Imprinting
L' Imprinting o l' è un fenomeno che o se nota in to comportamento de varie speçie de oxelli, comme l' òca o l' annia. O l' è stæto stüdiou dao famoso etologo Konrad Lorenz e, primma de lê, da Heinroth. Quande scciuisce l 'övo, o nidiaceo appenn-a sciortio o tende a andä aprövo ao primmo oggetto in movimento ch'o perçepisce, che de regola a l' è a muæ. In seguito o tendiä, pe lungo tempo, a mantegnï una dipendenza da questo oggetto.
Istinto e apprendimento[Càngia | modifica wikitesto]
In te l' imprinting se mesccia streitamente istinto e apprendimento. Perchè l' imprinting o se posse avei, bezögna che l' oggetto o segge visto da l' oxello neonato in te primiscime oe dopo a scciuia dell' övo; senunca o no se verifica ciü.


text:
San Loenso (personna)
San Loenso, (San Lorenço primma do XIX sec., in Latin Laurentius) o fu un diacono da Gexa romann-a, nasciüo in Spagna (3° secolo).
Segundo a tradizion o l' è stæto martirizzou brüxandolo in sce 'na grixella in te l'anno 258, perchè o s'ea refûou de consegnâ ae autoritæ e palanche da comûnitæ crestiann-a. O l' è stæto assoterrou fêua de mûagge de Romma in scia via Tiburtinn-a, dove òua se trêuva a baxilica a lê dedicâ, vexìn a l'attuale çimiteio du Veran.
O se çelebra o 10 d'Agosto.
In ta stöia de l'arte, o vegne rappresentou vestìo da diacono e o porta in man a grixella scimbolo du sêu supplissio. Soventi o tegne in te màn anche a croxe, a borsa, e un libbro con a scrita Dispersit, dedit pauperibus.
Zena a l’ha dedicou a San Loenso a sêu cattedrale.


text:
G8
O Gruppo di eutto (G8) o l'è fæto da i eutto stati ciù ricchi do mondo. Insemme rapresentan o 65% de l' economia mondiâ[1]. A caratteristica prinçipâ do G8 a l'è a rotassion da prescidensa e a riunion annua ch'a se tegne in te 'na çittæ do stato prescidente, tra i cappi de stato di eutto paixi e diversci rappresentanti de l'economia e da politica mondiâ, comme o prescidente da Comunitæ Europea o quello do Fondo Monetaïo Internaçionâ.
Purtroppo e riunioin do G8 son stæte de longo anche tiatro de scontri e violense, comme a Zena in to 2001 da e traggiche conseguense.
Indiçe
Stoia[Càngia | modifica wikitesto]
E riunioin do G8 han a lô origgine in ta crixi economica do 1973 e a seguente recescion globâ. Questi avvenimenti han spunciòo i Stati Unïi a formâ o Library Group, unna squaddra de esperti d'economia americhen, europei e giapponeixi pe discute i problemi economici.
In to 1975 o prescidente da Fransa Valéry Giscard d'Estaing o l'ha invitòo i cappi de stato di sei paixi democratteghi ciù industrialisæ a un summit a Rambouillet e o l'ha proposto unna serie de riunioin regolæ. I parteçipanti se son missi d'accordio pe de riunioin annuæ e unna rotassion da prescidensa, formando coscì o Gruppo di Sei (G6):
A a riunion seguente a o gruppo vegne invitòo o Canada, e da quello momento o divegne o G7.
A Comunitæ Europea a parteçipa da o 1977 quando a l'è stæta invitâ da o Regno Unïo.[2].
Parteçipassion da Ruscia e formaçion do G8[Càngia | modifica wikitesto]
In to 1991, doppo a cheita da Miagia de Berlin e a fin da Guæra Freida, l'Union Sovietica, diventä Ruscia, a l'inissia a incontrase co o G7 a a fin da riunion formâ. O gruppo o vegne coscì o G7 ciù 1 da a riunion de Nappoli do 1994. Da o 1997 a Ruscia a parteçipa regolarmente comme membro do G8, ma no a e riunioin di ministri de finanse di sette paixi do G7 originâ, perchè a so economia a no l'è forte assæ.
E Riunion do G8[Càngia | modifica wikitesto]
p


text:
Guaranì
A léngua guaranì a l'è d'a famiggia tupì-guaranì, parlä da 4 millioîn de persônn-e, essendo léngua moæ de dôî millioîn de persônn-e.
A se pârla in Paraguay (dôve a l'è ûffiçiâle e dêuviä anche inte schêue), into nord-ovest de l'Argentinn-a (ûffiçiâle sôlo inta provinsa de Corrientes) e pârti d'o sûd do Brasî e d'a zona d'o Chaco inta Bolivia.
In guaranì, 'sta léngua vegne ascì ciammä "avañe'ê", c'o vêu dî "léngua d'i òmmi/d'a gente" oppûre "léngua d'i indigeni".
Léngua ôrigginâle d'i Guaraníes, 'n popôlo de cianûe de l'America do Sûd, a l'è dêuviä esteisamente fêua de 'sta razza indigena. Into perìodo côlôniâle, a l'ëa ascì parlä da môlti pôpôli che vivéivan a l'est d'e Ande, da-o nord d'o Braxî a-o Río de la Plata.
L'ûnitæ mônetâja d'o Paraguay a vegne ciammä co-o mæximo nomme.


text:
San Nichioso
San Nichioso de Mira (primma do XIX sec. San Nicheroso).
Santo protetô di mainæ, pescoei, mercanti, speçiæ, profumê, bottæ, figgiœu, figge da maio, scolai, avvocati nonché de vittime di erroî giudiçiai.
A so festa a cazze o 6 de dexembre.
Nativo de Patara inta Liçia, o fu vesco de Mira into sec. IV. O moì verso o 350. De fronte a queste scarse notiççie storiche, a lezendia a l'ha inricchio con di particolæ maaveggioxi a so vitta e a l'ha fæto de questo santo o taomaturgo pe eccellença, segge de l'Oriente grego e slavo, che de l'Occidente latin.
Segondo a lezendia, caitateive fin da-a zoeneçça, o l'aviæ d'arescoso provisto a dœutta pe træ foente che se donque saieivan stæte inandiæ a-a prostituçion (cfr. Dante, Purg., XX, 31-33), ço ch'o l'ha reizo protettô di figgiœu, a-i quæ o porta d'arescoso i regalli a vigilia da so festa; o l'aviæ scciaffezao Ario in pin concilio de Nicea (ma da-e liste superstite no risurta o so nomme tra quelli di veschi presenti); o l'aviæ sedao a tempesta durante un so viægio a-i lœughi santi, ço ch'o l'ha fæto patrono da navegaçion, successô di Diòscui e Poxidon di crestien (ὁ Πoσeιδῶv tῶv xpισtιavῶv); o l'aviæ risciuscitao trei zoenetti fæti a tocchi e missi in sarmoiia da un perfido albergatô .
Di mercanti de Bari rapin into 1087 da Mira o so corpo trasportandolo inta lô patria, donde fu eretto in so onô a famoza baxilica, meta de pii pellegrinaggi da-e tære d'Oriente e d'Occidente. Da-e so osse i canonneghi do santuaio arecœuggian cotidianamente un liquido œuiozo, dîto "manna de San Nichioso", da quæ ben se zova i devotti.
Dex'anni doppo, into 1099, a-i tempi d'a primma croxâ i Veneçien, raoxi pe ese stæti precedui dai Bareixi into furto de reliquie, passon da Mira liatri ascì pe vedde se ghe foise stæto ciu ninte da portâ via, e ghe trovon e reliquie de San Tedoo, de San Nichioso de Pinara e de un atro San Nichioso barba de quest'urtimo. Otr'a queste ghe trovon ancon meitæ de osse do San Nichioso "o grande" che i Bareixi gh'aivan lasciao e i Mireixi aivan torna ascozo. Quindi ancœu l'atra meitæ di osse do santo son a Veneçia inta gexa de San Nicoleto a-o Lido. [1]
In Occidente o so culto o penetra a-o tempo de Otton II, aprœuvo a-o fæto che che so moggê a l'ea a bizantiña Teofano, e o se diffonde specce in Loreña (Saint-Nicolas-de-Port), in Sviççera (a Friburgo), in Olanda (a Campen), in Belgio (a Liegi). A Romma ascì San Nichioso o fu popolariscimo comme attesta o numero de gexe ò otoi ò cappelle a lê dedicæ (una sciuscianteña) e quello de superstite (S. Nichioso in prexon, S. Nichioso di prefetti, S. Nichioso di Loreneixi, S. Nichioso di Incoronæ).
Into folklô american e di paixi transarpin San Nichioso o l'è vegnúo Santa Claus (da Sanctus Nicolaus), "Poæ Dênâ", ch'o l'è o vegio benefico da-a barba gianca e da-a sporta piña de regalli, ch'o passa a distribuî a-i figgiœu inta nœutte de Dênâ. Into Medioevo o giorno 6 dexembre l'ea d'uzo elezze tra i figgiœu l' episcopus puerorum (ò scholariorum), o quæ o rivestiva de solenne insegne episcopæ, circondao da una piccena corte de coetanei, e o-e conservava fin a-o giorno di Innoxenti (28 dexembre).
Iconografia[Càngia | modifica wikitesto]
Inte l'arte grega e latiña S. Nichioso o l'è de longo rappresentao con di attribuii episcopæ. E so caratteristeghe son: træ balle d'óo ò træ borse ò trei figgiœu, távotta inte 'na vasca; l'àncoa ò a nave. E ciu comuñe figuraçioin da so lezendia derivan da-a verscion de Iacopo da Vaaze: o santo o caccia furtivamente e borse de dinæ inta cammia de træ sœu; o viægio pe mâ in Tærasanta e a tempesta; a proteçion miacooza di naveganti in peigo de naofraggio; trei figgiœu resciuscitæ; o sarvamento di trei condannæ a morte.
Rimma de l'Anonnimo Zeneize[Càngia | modifica wikitesto]
De sancto Nicholao
San Nicheroso confesor
chi sei pin de pietae
e aprestao secorreor
en ogni neccessitae
a mi malvaxe peccaor
tuto pin de iniquitae
scraper seai consolaor
in ognunchana aversitae.
Anonnimo zeneize (1300 ca.), rimma X.[2]
Notte[Càngia | modifica wikitesto]
- ↑ relaçion do prof. Luigi Martino, doxente d'Anatomia uman-a normale de l’Universcitæ de Bari, Bollettin de san Nicolla, numero speciale, arvî-dexembre 1957
- ↑ Archivio glottologico italiano, vol. II, 1876


text:
Isaac Newton
Sir Isaac Newton, (4 zennâ 1643 NS – 31 mârso 1727 NS) o l'è stæto 'n fixico, filòsofo, alchimista e matemàtego ingleize, outôre di Philosophiae naturalis principia mathematica, conosciûi comme i Principia, donde o descrive a lezze de gravitaçion universâle e o stabilisce e bâxi da meccanica clascica attraverzo e lezzi che pòrtan o nomme sêu.
Newton o l'è stæto o primmo a demostrâ che e lezzi neturâli che governan o movimento da Tæra e quelle che governan o movimento di còrpi çelesti son e mæxime.
Tra e sêu âtre scoverte scientìfeghe ghe son e êuvie inscia lûxe e l'òttica e o svilùppo do càlcolo matemàtego.
O l'è stæto prescidente da Royal Society.
Lê o l'è de sovente calificòu comme o scientìfego ciù grande de tùtti i tempi, e o sêu travaggio comme a culminaçion da Revoluxon Scientìfega.


text:
Organizzaçion de Naçioin Unïe
E Naçioin Unïe, nommi offiçiæ: United Nations in ingleise, Nations Unies in françèise, Naciones Unidas in spagnollo, الأمم المتحدة in àrabo, 联合国 cineise e OpraHизaция OбъeдиHëHHыx Haций in russo son unna organizzaçion internaçionâ a cui raxon a l'è l'agiutto da cooperaçion internaçionâ in te ramme da lezze internaçionâ, a seguesa internaçionâ, o sviluppo economico e l'ugualiansa soçiâ.
L'Organizzaçion de Naçioin Unïe a l'è stæta fondâ in to 1945 da çinquanta naçioin doppo a Segonda Guæra Mondiâ e a l'ha sostituio a Liga de Naçioin fondâ in to 1919 appreuvo a-a Primma Guæra Mondiâ.
Ancheu e Naçioin Unïe g'han 192 membri, praticamente tutte e naçioin indipendenti reconosciùe internaçionalmente.
E Naçioin Unïe, ONU, son governæ da un conseggio de seguressa dovve i çinque stati vinçitoî da segonda guæra mondiâ g'han o drïto de veto in scie resoluçioin de l'ONU; i çinque membri permanenti do conseggio de seguressa son:


text:
Melbourne
Melbourne a l'è a segonda ciû grande çittæ d'Australia, capitâ do stato de Vitöja. A g'ha 'na popolassion de 3.700.000 abitanti inte l'area metropolitann-a.
A l'è stæta capitâ d'Australia tra 1901 e 1927.
Melbourne a l'è stæta votâa varrie vòtte in stûddi internaçionâli comme çittæ co-a ciû ærta qualitæ de vitta do mondo.
A maggioransa di rescidenti de Melbourne son d'ascendensa brittanega. Dòpo a segonda guæra mondiâ o se son stabilîi a Melbourne molti emigræ da Greçia, Italia e âtre naçioin de l'Euròpa e l'Asia sûdorientâ.


text:
Sardegna
A Sardegna, nommi offiçiâ: Regione autonoma della Sardegna in italian e Regione Autònoma de sa Sardìgna ò Regioni Autònoma de sa Srdinnia in sardo , a l'è unn-a region a statuo speciâ dell'Italia de un mion e 600.000 abitanti, con capoleugo Caggiai. A Sardegna a l'è a seconda isoa do Mâ Mediterraneo.
A Repubbrica de Zena a l'ha avùo unn-a infruensa particolâ in ta stöia da Sardegna de l'Etæ de Mëzo.
- na variante da lengua zeneise , o tabarchin, o l'è parlao in te l'isoa de San Pê, intu Pàize de Carloforte.
Capoleughi de provinsa[Càngia | modifica wikitesto]
E provinse da a Sardegna son (in ordine arfabetico):


text:
Cügiancu d'aia
Cügiancu d'aia (Delichon urbicum) oxellu migratû da famiggia de rundanin-e, lungu 14 cm. e cu-in avertüa di ae de 28-30 cm. A testa a schen-a i ae e a cua sun neigre-muele mentre a gua, u petu e a gruppa, tra a schen-a e a cua, en gianche: a l'e proppiu questa maccia gianca tra a schen-a e a cua ch'a ghe da u numme.
A l'ariva cu-a primaveja pe fâ u niu e a parte in sciû fâ de l'outünnu pe anâ a svernâ in Affrica.
A se nütre de vermi e insetti , specce quelli che xöan.
A fa u niu de preferença sutt'a-i curnixuin, scin a 'na quota de 2000 m.


text:
Pòrto Ricco
Nommi offiçiâli: Estado Libre Asociado de Puerto Rico in spagnòllo e Commonwealth of Puerto Rico in ingléise. Stato de l'America çentrâ assoçiòu a i Stati Unïi d'America.
A so capitâ a l'è San Juan, dïta San Juan de Puerto Rico.
O sêu tæritöio o l'è formòu da l'ìsoa de Puerto Rico, e diverse âtre ìsoe ciù piccinn-e. O pàise o g'ha unn-a superfiçie de 9.104 km² e unn-a popolaçion de 3.994.259 abitanti (2007).
Quest'ìsoa a vegniva ciammâa da i indigeni "Borikén", nomme tradûto in spagnòllo comme Borìnquen. Scinn-a ancheu, i abitanti de Pòrto Ricco vegnan ciammæ borinqueños, borincanos oppûre boricuas.
O nomme Pòrto Ricco o vegne da e ricchesse che sciortivan da lì in ti tempi da colonizaçion spagnòlla. A so capitâ a l'è stæta ciammâa San Juan Bautista da Cristoffa Combo.


text:
Argentinn-a
Nomme ofiçiâ: República Argentina, o l'è 'n pàize de l'America do Sud. A sêu capitâle a l'è Buenos Aires.
Indiçe
Dati geogràffici e polittici[Càngia | modifica wikitesto]
A gh'à 'n teritöjo continentâ de 2.780.403 km², ch'o confinn-a con Bolivia e Paraguay a nòrd, Uruguay e l'Oçeano Atlantico a est, Cile a òvest e sud, e o Braxî a nòrd-est. A gh'à ascì 965.597 km² de tære inte l'Antartide e a reclamma e ìzoe Falkland (Islas Malvinas), parte do teritöjo argentin, amministræ da l'Inghiltæra.
Pe-a sêu estenscion a l'è o segondo stato de l'America do Sud e l'ottavo do mondo.
O stato o l'è ordenòu comme repùbbrica federâle prescidensiâle, indipendente da a Spagna da o 9 Lûggio 1816. O comprende 23 provinse e 'na çittæ outònoma oppûre Capolêugo Federâle, ch'a l'è a çittæ de Buenos Aires. Âtre çittæ d'importansa son Córdoba, Rosaio, Santa Fe, Mendoza, La Plata, San Miguel de Tucumán e Mar del Plata.
A l'è membro do Mercosur, OAS, ONU, OEA, G15 e WTO.
Popolassion[Càngia | modifica wikitesto]
Se stimma ch'a sêu popolassiôn a l'è de 37.355.000 abitanti (2004), con unna denscitæ de 13 ab/km².
O 90% o l'è de rassa gianca, con un 85% de discendenti d'ouropei. A popolassion indigena pûa a l'è solo do 0,5% do totâle.
L'urbanissasion a riva a-o 89,3% da popolassion totâle e Buenos Aires a conçentra ûn terso di abitanti da naçion.
Léngoa[Càngia | modifica wikitesto]
A léngoa ofiçiâ a l'è o spagnòllo, con predominnio da varietæ rioplatense, parlâ da-a maggioransa da popolassion.
Son parlæ ascì diverse léngoe minoritâje indigene comme o guaranì (co-ofiçiâ inta provinsa de Corrientes), o quechua e âtre.
Tra çerti grùppi se pârla molte léngoe di foestê immigræ da-o 1860 scinn-a çirca 1960, comme o zeneize, o veneto, o siçilian, l'italian (e tante parlæ locâli), o franséize, o tedesco, o rûsso, l'yiddish, ebraico, galissian e catalan, o polacco, l'ingleise, ecc.
Religion[Càngia | modifica wikitesto]
Gh'è unn'ampia libertæ de cûlto scibben o stato o sostegne a religion cattòlica, professâ da-a maggioransa di argentìn. Ghe son ascì comunitæ d'ebrei e d'islamici.
Bandêa[Càngia | modifica wikitesto]
A bandêa argentinn-a a l'è stæta creâ da Manuel Belgrano into 1812, un intelettuâle argentin de famiggia ligure (da Ineja), o quæ o l'à dizegnòu co-i coî da coccarda (escarapela) naçionâle, çeleste e gianca, mentre o stâva inscie rive do sciumme Paraná.
A l'è stæta isâ pe a primma vòtta o 27 frevâ 1812 inta çittæ de Rosaio. Into çentro a gh'à l'emblema do sô (dîto Sol de Mayo, o Sô de Mazzo, meize da revolusion do Primmo Governo Patriòtico).
Stöja[Càngia | modifica wikitesto]
Primma da conquista spagnòlla o teritöjo argentin o l'êa popolòu da diverse tribù indigene e occupòu into nòrd da l'Impeo Inca.
Zà sotta a coronn-a spagnòlla, l'attuâle Argentinn-a a fâva in prinçìpio parte do Virreynato del Perú, amministròu da-a çittæ de Limma, ma into 1776 o l'è stæto fondòu o Virreynato del Río de la Plata, con capitâle Buenos Aires.
Çerte parte de l'attuâle teritöjo, comme o sud dîto Patagonia, no sajeivan stæte occupæ e dominæ completamente scin a çirca o 1880.
L'origgine do nomme "Argentina" a gh'à relassion co-a lezzenda da Sierra del Plata (di monti pìn d'argento), comùn tra i primmi conquistatoî do Sudamerica, portogheixi e spagnòlli, i quæ, rivando a-o Río de la Plata, o ciù lârgo do mondo, scoverto into 1516, l'aivan ciammòu in quello mòddo.
Into 1810, o popolo de Buenos Aires o l'à comensòu a Revolución de Mayo, faxendo sciortî da-a çittæ o virrey (o viçerè, delegòu da coronn-a), formando un nêuvo grùppo de governo integròu da nativi criollos e dando iniçio a-a Guæra d'Indipendensa d'e Provinse Unîe do Río de la Plata (Provincias Unidas del Río de la Plata) contro a Spagna coloniâle (1810-1824).
O 9 Lûggio 1816, inta çittæ de San Miguel de Tucumán, un congresso de deputæ d'e provinse do nòrd-òvest e çentro-òvest do pàize, insemme a di deputæ in exilio da l'attuâle Bolivia, àn deciaròu l'indipendensa d'e "Provincias Unidas en Sud América".
Dòpo o periodo coloniâle n'è comensòu ûn de lotta interna pe l'amministrassion do teritöjo e scin a-o 1861 no gh'è stæta 'na naçion unîa.
Inta segonda meitæ de l'Euttoçento s'iniçia un periodo de prosperitæ ch'o finià çent'anni ciù târdi, caratterizzòu da-i fòrti investimenti in educassion e into svilùppo de l'agricoltûa e da produssion de carne e gran pe o mercòu ouropeo, un fattô ch'o l'attivià l'immigrassion ouropea, prinçipalmente italiann-a e spagnòlla, oumentandoghe a popolassion de vari milioìn. L'Argentinn-a a l'êa conosciûa in quelli tempi comme "el granero del mundo" (o granâ do mondo).
Quella prosperitæ a l'à condûto a vàrie reforme inta politica, inta soçietæ e anche inte l'universcitæ, comme l'institussion da lezze de voto e o svilùppo da classe mezan-a.
O governo d'Hipólito Yrigoyen o l'à incorporòu a-a naçion i figgi di immigræ; Juan Domingo Perón (prescidente da-o 1946 a-o 1955, e ciù târdi da-o 1973 a-a sêu morte l'anno succescivo), insemme a sêu moggê Eva Duarte (dîta Evita), o l'à travaggiòu pe a giustìçia soçiâle e institûio o voto da dònna.
In mêzo a 'na scituassion de violensa politica e de lotte interne lasciæ da-o peronismo, àn piggiòu o poei i militâri inte l'anno 1976. 'Sto periodo de convolscion o l'à lasciòu 30.000 personn-e sparîe (nùmmero molto questionòu scinn-a anchêu) ma o l'è finîo into 1983, un anno dòppo a guæra de Malvinas contro l'Inghiltæra, ch'a l'à sconfito l'Argentinn-a recuperando o contròllo de ìsoe Falkland.
Zà in democraçia, into 1991 o prescidente Carlos Menem o l'à taggiòu l'instabilitæ econommica co-a lezze de convertibilitæ, ch'a fâva ûn peso pâ a ûn dòllaro, deuviâ scinn-a fin de l'anno 2001, dòppo o scciuppâ da crîxi econommica do governo do prescidente De La Rúa.
Turiximo[Càngia | modifica wikitesto]
L'Argentinn-a, pe l'estension do sêu teritöjo, a gh'à 'na vasta diverscitæ d'ambienti, con gran richessa naturâle e importante reserve ìddriche, ch'a fan diventâ 'n pòsto molto attivo pe o turiximo, sviluppòu ciù fortemente inti ûrtimi anni.
I turisti rivan soviatûtto da-i Stati Unîi, da l'Ouròpa e da-o resto do Sudamerica, e çérnan l'Argentinn-a comme pàize sensa conflitti de terorìximo, sensa emergense sanitâje, con 'na mävegiosa gastronomìa, di belliscimi paizaggi e ascì òttimi prêxi.
E destìnassioin preferîe son: Buenos Aires coi sêu monumenti, a sêu richessa colturâle, e sêu sejann-e attive e a mûxica do tango; l'Iguazú co-e cascæ e a selva; o giassâ Perito Moreno e o Lago Argentin inte l'estremo sud de-e Andes da Patagonia; l'avvistamento de balenn-e a Puerto Madryn; o lago Nahuel Huapi e a neive de Bariloche; i vin de Mendoza; e âtre çittæ comme Salta, Jujuy (vexin a-a dîta Quebrada de Humahuaca) e Córdoba.
Argentinn-a e a Liguria[Càngia | modifica wikitesto]
In Argentinn-a gh'è a ciù grande comunitæ d'emigræ lìguri e ciù de tùtto zenéixi. Testimoniansa de questo a s'attrêuva anche inte cöse piccinn-e, comme a magetta da squaddra de ballón do Boca Juniors co-o sêu scrîo Xeneizes.
Di cognommi lìguri ghe n'è tantìscimi in Argentinn-a, soviatùtto inta çittæ de Buenos Aires e dintorni.
O quartê de "La Boca", inscio porto de Buenos Aires, o l'è o pòsto prinçipâle d'influensa ligure.


text:
Reusa Luxemburg
Reusa Luxemburg (Zamość, Polonia 1870 - Berlin 1920) a l' è stæta una socialista rivoluzionaia. A l' ea nasciüa a Zamość in to Voivodato de Lublin, in te l' attuale Polonia, da famiggia ebraica. Dopo esse scappä in Svissera pe evitä a prexion, a l' aveiva frequentou l'Universcitæ de Zurïgo assemme a di atre figüe de spicco do socialismo. Contra ao naçionaliximo do Partio Socialista Polacco (PPS) a fondava, in to 1893, assemme a Leo Jogiches e Julian Marchlewski, a rivista Sprawa Robotnicza (A causa di laoei). In to 1897 a l'ottegniva a çittadinansa tedesca e l'anno doppo a se iscriveiva ao Partio Socialdemocratico Tedesco (SPD). Questo o l' ea alloa, e o-o saieva stæto fin ao 1914, o ciü forte partio socialista d'Europa e o sö segretaio Karl Kautsky o vegniva consciderou l'erede e o continuatô de Marx e de Engels, detentô e custode de l' autentica dottrinna marxista, do marxismo ciü "puo" e ortodosso. A scianco de Kautsky, Reusa Luxemburg a l' ea in polemica contra i riformisti, quande in to sö scrîto intitolou Riforma sociale o rivolusion? (1899) a piggiava risolutamente poxizion pe o segondo termine de l' alternativa. Univa Reusa Luxemburg a Kautsky segge a comünna militansa politica, (sciübben che no fissan sempre in scintonia) segge unna vea e propia amicissia anche co a môggë Luise Kautsky. De questa amicizia n'è arestou unna lettera do 13 Zügno 1909 a Luise in ta quæ a fa un quadretto belliscimo de Levanto dove a se trovava pe unna breve villezzatüa. Esponente de l' ä sinistra do socialismo tedesco, a l' ha fæto propaganda pe a paxe ao scciöppo da Primma guera mondiale, quande a se schierava con i paxifisti e assemme a Karl Liebknecht, in to 1915, a creava o Grüppo Internasionale, che o saieva diventou in seguito a Lega Spartachista. Questa Lega in te un primo tempo a l' ea parte do Partio Socialdemocratico, poi do Partio Socialdemocratico Indipendente, prima de diventä o nücleo do Partio Comunista de Germania. O 28 de zügno 1916 a Luxemburg, assemme a Karl Liebknecht, a vegniva arrestä doppo o fallimento de un sciopero internasionalista e condannä a dui anni de prexiôn. Durante questo periodo a scriveiva diversci articoli, compreiso A Rivolusion Rüscia, ch'o fa riferimento ao pericolo de unna dittatüa bolscevica in Rüscia. In to 1919 a l' è stæta fra i protagonisti da rivoluzion de Berlin. A l' è morta assascinä dopo esse stæta arrestä, ao fallimento da rivolta.
Teorie de Reusa Luxemburg[Càngia | modifica wikitesto]
Malgraddo a sö appartenensa ao movimento comünista, Reusa Luxemburg a l' è stæta critica in ti confronti di bolscevichi rüsci, perchè a sostegniva che ghe fisse o pericolo che sostituissen a dittatüa zarista no con unna democrazia do proletariato ma con unna atra dittatüa. In sostansa a l' ha previsto a degenerasion burocratica che avieva avüo o stato sovietico in te l' epoca de Stalin. In ta sö difeiza do marscismo "clascico" contra o revixioniximo riformista, a Luxemburg a l' ha svilüppou de importanti note personali: interamente sö l' è l' accento in sce a creativitæ de masse, in sce a sö spontaneitæ rivolusionaia che i dirizzenti do partio operaio no devan ni forsä, ni reprimme o bloccä in te unna "camixia de forsa burocratica". Pe a Reusa Luxemburg o compito do partio o l' è quello de indicä a via, ma l'inisiativa storica a l' è compito no do partio ma de masse: anche i passi fasci de un reale movimento operaio son storicamente ciü ütili dell'infallibilitæ de qualunque comitato centrale. Comme teorica a Luxemburg a s' è occupä fra i atre cose da question nazionale. Un di sö libbri o l' è Die Akkumulation des Kapitals, in to quæ a teoria marxista de l' accumulazion a s'allarga a unna spiegazion dell' imperialismo. In te un' atra opera, Pamphlet Junius, se tröva l' esprescion, diventä çelebre, socialismo o barbarie: in futüro i unici exiti poscibili saian l'instaurasion da societæ socialista o a barbarie. A Luxemburg a ritegniva che l'indipendensa da Polonia a saieiva stæta poscibile solo tramite unna rivolusion in Germania, Austria e Rüscia, e che a lotta contra o capitaliximo a füse ciü importante de l'indipendensa. A negava o diritto de autodeterminasion de naçioin, in disaccordo con Lenin. Questo disaccordo o no l'ha impedio però a Lenin de inviä ä Luxemburg unna copia do sö libbro Materialismo e Empiriocriticismo che a Luxemburg a reçensiva l'8 ottobre 1909 in sce Die Neue Zeit.


text:
Statue stele
E statue stele (o statue menhir) son monumenti de pria, generalmente de roccia arenaria, solitamente de tipo antropomorfo. Unna gran parte di ritrövamenti de questi megaliti a l' è avvegnüa in te zone dell' Europa centrale tra o Mâ Mediterraneo e e Alpi in te odierne Fransa e Italia.
Indiçe
Ritrövamenti in Lunigiana[Càngia | modifica wikitesto]
A prima statua stele a l' è stæta rinvegnüa in to 1867 in localitæ Novà, a Zignago, in ta provinça da Spezza. In to 1886 due piccole stele rettangolari ën stæte ritrovæ dozze metri sotto o livello do mä in to Gorfo da Spezza, ma poi sfortünatamente son andæte perse. I ürtimi ritrövamenti de statue stele se son avüi in to 2005 in to comüne de Mulazzo. A datasion de queste statue a l' è fra a tarda preistoia e l'arrivo di romani, in te un periodo storico ch'o va presumibilmente dao III millennio a.C. ao VI secolo a.C.. I sciti de scoverte interessen prinçipalmente o punto d’ incontro do sciümme Magra con e geæ Aulella e Taveron, a zona da selva de Filetto, a zona de Soran a Filattiera e a Lunigianna orientale.
O nümero de statue stele ritrövæ o l' è minimo rispetto a quelle ancon sotterræ in ti boschi o müæ in te vegie case.
Scimbologia[Càngia | modifica wikitesto]
E statue stele rappresenten ommi, sempre con un pugnale, o donne con e sö fixonomie estremamente stilizzæ. Existe ascì di ritrovamenti acefali.
O sö scignificou o pä destinou a restä misterioso. Foscia rappresentavan dei e dee comme a Dea Moæ, o raffigüravan di eroi do tempo oppüre vegnivan utilizzæ comme elementi de decoro funeraio.
Tipologia e grüppi evolutivi[Càngia | modifica wikitesto]
E statue stele pöan esse suddivise in trei grüppi prinçipæ, a segunda dell’ evoluzion tecnica e stilistica de scultüe:
- Grüppo A: o l' è o ciü antigo, e o raggrüppa tütte e statue stele con di tratti antropomorfici molto stilizzæ, e ciü primitive e essenziali, segge in to stile che in ta rappresentasion. A testa a l' è un prolungamento do corpo, dä tipica forma a U, a linea clavicolare a l' è retta, e braççe son bassorilievi molto stilizzæ e e die son presenti solo in poche statue.
Quelle maschili g'han un pugnale disegnou solo de profï, con a lamma triangolare, unna impugnatüa cürta e pommo semicircolare. Quelle femminili son rappresentæ con sen separæ, stilizzæ comme di dischi piccin.
- Grüppo B: o corrisponde a un periodo intermedio, con ciü accuratezza in te l’esecusion di segni antropomorfi rispetto ao grüppo A. A caratteristica prinçipä a l' è a forma da testa, separä da o corpo da un collo cilindrico e con forma caratteristica a "cappello de carabinë". O collo o pö esse ancun a U, ma son presenti ascì di atri particolari come i öggi. E armi de statue maschili son i tradizionali pugnali triangolari, a votte ciü dettaggiæ e con unna picossa a forma de L con un lungo manego. E statue femminili g'han di sen semisferici e de votte di gioielli stilizzæ.
- Gruppo C: o l' è o gruppo ciü recente, ciü evolüo artisticamente; se tratta solamente de statue stele maschili. A figüa a l' è raffigürä con un stile ciü realistico e con unna ricchessa de particolari sconosciüa ae statue precedenti. A testa a l' è ariondä, staccä da o corpo, con naso, öggi, bocca e uegie ben delineæ. O mæximo pe e man e e brasse, con di particolari de armi e di vestï scorpï a tütto tondo.
Ritrövamenti in Valcamonica[Càngia | modifica wikitesto]
E statue stele ritrovæ in Valcamonica son finoua circa una çinquantenna. I scavi archeologici han confermou a sö presenza attorno a di sciti de venerasion preistorici, in particolare in varie localitæ do comune de Ossimo (Asinino-Anvòia, Passagròp e Pat) e a Cemmo (Cian de Greppe).
I pugnali incisi in scë süperfiçie, do tipo da coscìdïta Cultüa de Remedello, e a forma da lamma de picosse e de alabarde, permettan de approscimä a datasion de statue stele camune ao III millennio a.C.
Ritrövamenti in Fransa[Càngia | modifica wikitesto]
E statue stele françeixi son molto scimili a quelle da Lunigianna e dæta anche a vexinansa di loeughi, questo o fa pensä a unna comün matrice culturale foscia pre-ligure. I maggioî grüppi françeixi son quelli de Rouergue e da Corsega.
Espoxisioin in Ligüria[Càngia | modifica wikitesto]
- Museo de statue stele lunigianeixi, a o Castello do Piagnaro a Pontremoli
- Museo çivico archeologico Ubaldo Formentin, Castello de San Zorzo a Spezza
- Museo do territoio dell'äta valle Aulella a Casola in ta Lunigianna.


text:
Vladimir Lenin
Vladimir Il′ič Lenin (ru. BлaдиMиp Илbич ЛeHиH) - psœüdonimo do rivoluçionaio e statista russo Vladimir Il′ič Ul′janov (Simbirsk 1870 - Gorki, Mosca, 1924).
Figgio de un ispettô scolastego, a so zoeneçça a fu segnâ da-a vexenda do fræ maggiô Aleksej, arrestao e appiccao into mazzo 1887 pe avei parteçipao a-a preparaçion de un attentao contra Lusciandro III, episodio ch'o-o convinsette de l'erroneitæ da pratica rivoluçionaia di populisti che intendeivan sollevâ i contadin compindo di atti terroristeghi esemplæ. Espulso o mæximo anno da l'universcitæ de Kazan′ (o se laoreò in giurisprudença a Peoburgo into 1891), o visse da-o 1889 a-o 1893 a Samara, da pœu a Peoburgo, mentre, attraverso di ampi studdi de politica e economia, o mœüava l'adexon a-o marscismo e o començava a deliniâ inta polemica contra i narodniki (populisti) e inte l'analixi da struttua economica russa a so conceçion do processo rivoluçionaio; o l'è de questo periodo o sazzo Čto takoe "druz′ja naroda" i kak oni vojujut protiv social-demokratov? ("Cose lè che son i "amixi do popolo" e comme l'è che lottan contra i socialdemocratichi?", 1894). Rèdduxe da un viægio in Sviççia dove o conobbe G. Plechanov, inte l'aotunno 1895 o fondò a Peoburgo o circolo Osvoboždenie truda ("Emançipaçion do lao"), pe l'unificaçion di gruppi rivoluçionai, ma into dex. o fu arrestao e o scontò quattorze meixi de prexon e trei anni de exilio in Scibeia; chì o sposò N. Krupskaja e o se concentrò inti studdi de economia e stoia che curminon con Razvitie kapitalizma v Rossii ("O sviluppo do capitalismo in Ruscia", 1899), sazzo ch'o descrive a scingolaritæ da formaçion economico-sociâ russa (con particolâ resguardo a-a question agraia) faxendone derivâ una speciffica strategia rivoluçionaia. Into 1900, costreito a l'exilio, o se transfei a Monego de Bavea e infin a Zurigo, dove o razonse Plechanov e Lenin Martov co-i quæ o fondò o periodico Iskra ("Zimma") a-o scopo de diffonde o marscismo in Ruscia e riorganizzâ o Partio opiaio socialdemocratego russo. Ma fîto emerzette tra i socialisti rusci di rilevanti contrasti a carattere organizzativo e strategico, che into segondo congresso (Bruxelles-Londra, 1903) evidençion doe tendençe: da un lao i bolscevichi (saiv'a dî, maggioitai, ché tæ resurton a-o congresso), che guidæ da Lenin sostegnivan a necescitæ de un partio fortemente centralizzao diretto da di rivoluçionai de profescion, da l'âtro i menscevichi (minoitai), saiv'a dî B. Aksel′rod, V. Zasulič, Martov, Lenin D. Trockij, ecc. In realtæ, l'oggetto do contende o l'ea quæ rollo g'aviæ avúo a classe opiaia inta rivoluçion russa: mentre pe i leninisti questa a l'aviæ desgugeito un rollo de protagonista (de chì a necescitæ de un partio ch'o no subisse de influençe e impursci borgheixi e piccolo borgheixi), i menscevichi ritegnivan invece primaio contribuî a-a rivoluçion democratico-borgheize. Inte questi anni i maggioî scriti de Lenin graviton in gio a questi problemi: Čto delat′? ("Cose fâ?", 1902), Šag vperëd, dva šaga nazad ("Un passo avanti, doi inderê", 1904), Dve taktiki social-demokratii v demokratičeskoj revoljucii ("Doe tattiche da sociademocraçia inta rivoluçion democratega", 1905).
A rafforçâ e poxiçioin de Lenin vègne a rivoluçion do 1905, inta quæ l'ea nasciuo i primmi conseggi (soviet); questa a misse in evidença o rollo decixivo do proletaiato inte un processo de renovamento, evidençiando âtrescì a necescitæ de una sada organizzaçion rivoluçionaia. A-o congresso de l'Internaçionâ do 1907 Lenin e R. Luxemburg presenton e feççan aprovâ una risoluçion in sce-a guæra ch'a sostegniva, qualoa o proletaiato o no foise ariescio a impedî o conflito, a so trasformaçion inte lotta rivoluçionaia contra o capitalismo. Sempre attento a-e questioin teoriche, inte questi anni Lenin o s'impegnò inte l'aprofondimento de di temi concettuæ do marscismo e in Materializm i empiriokriticizm ("Materialismo e empiiocritiçismo", 1909), in polemica ascì con di compagni de partio, o teize a sottoliniâ l'aotosuffixença teorica do marscismo e a so inconciliabilitæ con ogni forma de idealismo (o l'aviæ repigiao i studdi filosoffichi inti anni 1914-16).
A-o scciœuppo da guæra mondiâ, inta Sviççea, o denonçiò o fallimento de l'Internaçionâ e o l'arvì una duriscima polemica co-i partii socialisti eüropei che, tradindo o spiito de l'internaçionalismo, aveivan sostegnúo o sforço bellico di rispettivi governi; o contribuì donque a l'organizzaçion de conferençe de Zimmerwald (1915) e Kienthal (1916) inte quæ o sostègne a necescitæ de trasformâ in rivoluçion a guæra imperialista e l'edificaçion de un nœuvo internaçionalismo socialista. In te questi mæximi anni o scrisse Impeializm, kak visšaja stadija kapitalizma ("Imperialismo, fase supremma do capitalismo", 1916), analixi da spartiçion do pianeta, curminâ into conflito mondiâ, conduta da-e grande potençe sotta l'impurso do capitâ finançiaio.
Scciuppao a rivoluçion de frevâ, o razonse a Ruscia inte l'arvî 1917 co-i ciu streiti conlaoei inte un treno speciâ aotorizzao da-o governo todesco a traversâ a Germania; o pose subbito a l'orde do giorno l'abattimento do governo Kerenskij, ch'o l'intendeiva continuâ a guæra, fando leva in sce-o sviluppo do dualismo de poei ch'o l'ea aprœuvo a manifestâse in moddo vistoso pe impurso di soviet; o propose de rinominâ l'organizzaçion Partio comunista (bolscevico) russo ("texi de arvî"). Rifugiaose in Finlandia pe sfuzzî a l'arresto, inte l'ag. 1917 o scrisse Gosudarstvo i revoljucija ("Stæto e rivoluçion") into quæ o repigiava e sviluppava e idee de Marx in sce-a dittatua do proletariato e in sce-a trasformaçion rivoluçionaia do Stato inte l'aotogoverno di produttoî (ch'o l'intendeiva attuâ a traverso o movimento di soviet), mentre da-a clandestinitæ o preparò a segonda fase da rivoluçion ponendo i obiettivi da paxe immediâ, da distribuçion da tæra a-i contadin e do passaggio do poei a-i soviet. Cappo do governo di commissai do poppolo doppo l'insurreçion do 7 nov. 1917, o l'açettò e grave claosole imposte da-a Germania pe a firma do trattao de paxe (Brest-Litovsk, março 1918) scontrandose ascì con un'oppoxiçion interna a-o partio favoeive a-a continuaçion da guæra (Trockij e N. Bucharin), mentre o paise, za stremao da-o conflito, o sprefondava inte una sanguinenta guæra civî (into 1918 o mæximo Lenin o fu feio gravemente inte un attentao eseguio da una socialista rivoluçionaia). Contemporaniamente Lenin o dette grande impurso a-a fondaçion e a-o sviluppo de l'Internaçionâ comunista (1919), che da un lao a separò definitivamente i comunisti da-i socialisti e, da un âtro, a l'organizzò l'ondâ de scimpatie e de entuxiasmo suscitâ da l'esperiença da rivoluçion sovietica, rendendo ciu forte, ma pe questo ascì ciu peigosa e temibile, e dunque ciu isoâ, a poxiçion internaçionâ do governo sovietico. Do resto, Lenin e i so compagni ritegnivan che o futúo da rivoluçion o foise riposto inti so sviluppi internaçionæ, dæto che l'avei stocao l'"anello ciu debole" da cadeña impeialistega mondiâ (l'arretrâ Ruscia di zar) e a permanença de una scituaçion de açerciamento rendeivan estremamente difiçile se no imposcibile l'edificaçion socialista. En de sti anni varri scriti de politica internaçionâ quæ Proletarskaja revoljucija i renegat Kaotskij ("A rivoluçion do proletariato e o rinnegao Kaotsky", 1918), ch'o l'arviva una polemica co-o socialismo riformista preluxiva a-a fondaçion de l'Internaçionâ, e Detskaja bolezn′ "levizny" v kommunizme ("Estremismo maotia infantî do comunismo", 1920), into quæ o criticava o settarismo de çerti partii de l'Internaçionâ. In sce-o terren economico, passâ a fase do "comunismo de guæra", into março 1921 o tentò de inandiâ a ricostruçion do paise lançando a "nœuva politica economica" (NEP), parçiâ e provvisoio repiggio de l'iniçiativa privâ inte l'agricortua e into commercio.
Corpio da paralixi into mazzo 1922, o continuò a seguî da-o soggiorno de cua a Gorki, inte vexinançe de Mosca, i sviluppi do stæto sovietico, impegnando o so enorme prestiggio sorvetutto inta lotta a l'inçipiente burocratizzaçion do partio e do stæto (o l'è do dex. 1922 o celebre "testamento" into quæ o cádezzáva a rimoçion de Stalin da-a carega de segretaio generâ do partio). Da una nœuva paralixi o no se saiæ ciu riepigiao.
Rivoluçionaio da-e spiccæ qualitæ teoriche, fondatô de l'URSS e començatô do movimento comunista internaçionâ, l'importança do pensceo e de l'œuvia de Lenin a l'è stæta immensa. A so conceçion do partio (ch'a l'immetteiva di forti elementi de centralizzaçion e ch'a ghe varse ciu votte l'accusa de giacobinismo), do processo rivoluçionaio (ch'o contradixeiva i træti deterministeghi presenti into marxismo da segonda Internaçionâ), do stæto socialista e da dittatua do proletariato, nonché l'analixi de l'imperialismo, son divegnue parte integrante di riferimenti do movimento comunista, influençando variamente di âtri ambiti e corente de pensceo. O no l'è stæto però univoco o giudiçio in sce-o leninismo: se o stalinismo o ne feççe una sciorte de filosofia de stæto ofrindone un'interpretaçion dogmatica (definia marxismo-leninismo), ch'a l'incorpoa co-o materialismo dialettico una discussa Weltanschauung filosofica, a critica trockista a l'ha giudicao o leninismo contraditoio co-a direçion staliniaña de l'URSS e do movimento comunista internaçionâ. Inoltre, mentre una critica a-a conceçion da preisa e da gestion do poei a l'appâ inti scriti carcerai de Antonio Gramsci, a polemica liberâ e quella riformista han sottoliniao i træti aotoitai e antiparlamentæ da pratica leninista; questa critica a l'è stæta fæta propria da varri movimenti comunisti de l'Occidente.
I scriti son arecugeiti in Sočinenija ("œuvie"), 5ª e., 55 voll., 1958-65; a trad. it. (45 voll., 1954-70) a l'è conduta in sce-a 4ª e. russa.


text:
Francobollo
O Francobollo o l'è 'na carta-valôri emmessa da 'n'amministrassion postâ c'a rapprezenta a prêuva do pagamento in antiçipo pe i serviçi de spedission de 'na lettera òu de 'n pacco a 'n destinatâjo.
Primma de l'introdûssion di francobolli o porto o vegniva pagòu da-o destinatâjo.
Ideòu da l'ingléise Rowland Hill, tradissionalmente o francobollo o l'è 'n rettangolo de carta piccin c'o s'incolla insce 'na bûsta (òu anveloppe). Molto raramenti son stæti prodotti di francobolli d'âtre forme: riôndi (Neuva Selanda), in forma de triângolo, pentagono, e anche in forma de frûtta (Tonga e Sierra Lion).
O stûddio di francobolli o vegne ciammòu filatelia, c'a l'inclûdde o dizegno, a prodûssion e l'ûzo di francobolli dòppo che son stæti emmessi da l'outoritæ postâ. O termine "filatelia" o vegne de sovente confûzo co-a collession de francobolli.


text:
Budego
O Budego (nomme scientifigo Lophius piscatorius) o l'è un pescio da famiggia di Lophiidae.
Distribuçion geografica.[Càngia | modifica wikitesto]
Mâ Mediterraneo, Mâ Neigro, Mâ do Nord e Oçeano Atlantico fin a e coste africann-e.
Dimensciuin[Càngia | modifica wikitesto]
O pö arrivä fin a duxento citti de lunghessa e çinquanta chili.
Aspetto[Càngia | modifica wikitesto]
O budego o l'è de cô maron-negro, o gh'ha unna testa molto grossa, con unna prominensa usâ comme canna da pesca per attirâ i atri pesci.
Abitüdini[Càngia | modifica wikitesto]
O budego o l'è un pescio solitaio, ch'o vive in scio fondo do mâ.
Gastronomia[Càngia | modifica wikitesto]
Ben conosciüo pe a bontæ de sö carni magre e savoïe, o se cuxinn-a co-e tomate in ta poela o in to forno.
Curiositæ[Càngia | modifica wikitesto]
A poula budego o budega a l'è de longo usâ pe dï unna personn-a grassa.